text:
కేరళకు సంబంధించి కార్మికుల రోజువారీ వేతన వివరాలను రోజువారీ ఆదాయ వివరాలంటూ షేర్ చేస్తున్నారు - FACTLY
Sai Krishna Muthyanolla
December 10, 2021
‘గ్రామీణ పేదలకు రోజుకి సగటున ఆదాయం సీపీఎం అధికారంలో ఉన్న కేరళలో రూ. 677 కాగా, అదే బీజేపీ పాలిత గుజరాత్‌లో రూ. 239, ఉత్తరప్రదేశ్‌లో రూ. 289, జాతీయ సగటు రూ. 315గా’ ఉందని చెప్తున్న  పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: గ్రామీణ పేదలకు రోజుకి సగటున ఆదాయం కేరళలో రూ. 677 కాగా, అదే బీజేపీ పాలిత గుజరాత్‌లో రూ. 239 మరియు ఉత్తరప్రదేశ్‌లో రూ. 289.
ఫాక్ట్ (నిజం): పోస్టులో షేర్ చేసినవి రిజర్వు బ్యాంక్ విడుదల చేసిన 2020-21 సంవత్సరానికి గాను వ్యవసాయేతర పనులు చేసే గ్రామీణ పురుష కార్మికుల సగటు రోజువారీ వేతన వివరాలు. ఈ విభాగం, ఇంకా ఇతర విభాగాలలో కూడా ఇతర రాష్ట్రాలతో పోల్చుకుంటే కేరళలో సగటు రోజువారీ వేతనాలు ఎక్కువే. ఐతే ఈ వివరాలని మొత్తం గ్రామీణ జనాభా రోజువారీ సగటు ఆదాయంగా పరిగనించలేము. రెండిటికి చాలా తేడా ఉంది. కేరళ స్టేట్ ప్లానింగ్ బోర్డు  వివరాల ప్రకారం 2019-20 సంవత్సరంలో కేరళ తలసరి వార్షిక ఆదాయం రూ. 1,49,563, అంటే రోజువారీ ఆదాయం వైరల్ పోస్టులో చెప్పినదాని కంటే చాలా తక్కువగా ఉంటుంది. పైగా రాష్ట్ర GSDPలో గ్రామీణ ప్రాంతాల ప్రాధాన్యంగా ఉండే ప్రైమరీ సెక్టార్ కాంట్రిబ్యూషన్ కూడా చాలా తక్కువ. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
రిజర్వు బ్యాంక్ అఫ్ ఇండియా ప్రతీ సంవత్సరం అన్ని రాష్ట్ర, కేంద్రపాలిత ప్రాంతాల యొక్క వివిధ సామాజిక-ఆర్థిక సూచికలకు సంబంధించిన డేటాని ‘హ్యాండ్‌బుక్ అఫ్ స్టాటిస్టిక్స్ ఆన్ ఇండియన్ స్టేట్స్’ పేరుతో ఒక హ్యాండ్‌బుక్‌ని విడుదల చేస్తుంది. 2020-21 సంవత్సరానికి సంబంధించి నవంబర్ 2021లో కూడా హ్యాండ్‌బుక్‌ని విడుదల చేసింది. ఈ హ్యాండ్‌బుక్‌లో రాష్ట్రాల వారీగా పలు రంగాలకు సంబంధించి గ్రామీణ ప్రాంతాల్లో సగటు రోజువారీ వేతన రేట్ల యొక్క డేటాని అందించింది. పోస్టులో చెప్తున్న వివరాలు ఈ హ్యాండ్‌బుక్‌లో వ్యవసాయేతర పనులలో రాష్ట్రాల వారీగా పురుషుల సగటు రోజువారీ వేతన రేట్లకు సంబంధించిన డేటా నుండి సేకరించిందే.
ఈ హ్యాండ్‌బుక్ ప్రకారం 2020-21 సంవత్సరంలో గ్రామీణ పురుష కార్మికుల విభాగానికి సంబంధించి కేరళలో వ్యవసాయేతర పనులు చేసే ఒక కార్మికుడి సగటు రోజువారీ వేతనం రూ. 677.6తో  దేశంలోని అన్ని రాష్ట్రాల కంటే  అధికంగా నిలిచింది. ఈ విభాగంలో జాతీయ సగటు రూ. 315.3 కాగా, బీజేపీ పాలిత రాష్ట్రాలైన గుజరాత్, ఉత్తరప్రదేశ్‌లో సగటు రోజువారీ వేతనం రూ. 239.3 మరియు రూ. 286.8గా ఉన్నాయి. ఇతర విభాగాలలో (పురుషులు – నిర్మాణ కార్మికులు మరియు సాధారణ వ్యవసాయ కార్మికులు) కూడా కేరళలో సగటు రోజువారీ వేతనం ఇతర రాష్ట్రాలతో పోలిస్తే చాలా ఎక్కువగా ఉంది.
ఐతే రిజర్వు బ్యాంక్ విడుదల చేసిన ఈ సగటు రోజువారీ వేతన (గ్రామీణ పురుష- వ్యవసాయేతర రంగాలలో) వివరాలను తప్పుగా అర్ధం చేసుకొని మొత్తం గ్రామీణ జనాభా సగటు రోజువారీ ఆదాయం అంటూ సోషల్ మీడియాలో షేర్ చేస్తున్నారు. ఐతే సగటు రోజువారీ వేతనానికి మరియు సగటు రోజువారీ ఆదాయానికి చాలా వ్యత్యాసం ఉంది.
కేరళ స్టేట్ ప్లానింగ్ బోర్డు విడుదల చేసిన తాజా సమాచారం ప్రకారం కేరళలో 2019-20 సంవత్సరానికి తలసరి వార్షిక ఆదాయం రూ. 1,49,563గా ఉంది, కాని పోస్టులో చెప్పినట్టు రూ. 677ని రోజువారీ ఆదాయంగా పరిగణించి లెక్కిస్తే వార్షిక ఆదాయం సుమారు రెండు లక్షల యాబై వేలు ఉండాలి. దీన్నిబట్టి, పోస్టులో చెప్తున్న వివరాలు రోజువారీ ఆదాయానికి సంబంధించినవి కావని అర్ధం చేసుకోవచ్చు.
ఇదిలా ఉంటే కేరళలో 2019-20 సంవత్సరానికి ప్రైమరీ సెక్టార్‌లో (వ్యవసాయం మరియు అనుబంధ రంగాలు) స్థూల రాష్ట్ర దేశీయ ఉత్పత్తి (GSDP) విలువ రూ. 42,373.83 కోట్లు  కాగా, సెకండరీ సెక్టార్ మరియు టేరిటరీ సెక్టార్ GSDP విలువ రూ. 1,41,805.63 కోట్లు   మరియు రూ. 3,17,781.22 కోట్లుగా ఉంది. ఈ లెక్కన గ్రామీణ ప్రాంతాల వారి వార్షిక తలసరి ఆదాయం ఇతర రెండు రంగాలతో పోలిస్తే చాలా తక్కువ ఉంటుంది (వ్యవసాయం, అనుబంధ రంగాలలో ఎక్కువ శాతం గ్రామీణ ప్రాంతం వారే ఉంటారు), ఎందుకంటే GSDP ప్రైమరీ సెక్టార్ కాంట్రిబ్యూషన్ తక్కువ కాబట్టి.
చివరగా, కేరళకు సంబంధించి కార్మికుల రోజువారీ వేతన వివరాలను తప్పుగా అర్ధం చేసుకొని రోజువారీ ఆదాయ వివరాలంటూ షేర్ చేస్తున్నారు.

created: December 10, 2021


text:
అమెరికా దేశపు అప్పు మాత్రమే కాదు, భారతదేశం అప్పు కూడా గత సంవత్సరం పెరిగింది - FACTLY
Sai Krishna Muthyanolla
March 2, 2021
‘అప్పుల ఊబిలో అమెరికా…ఇంకోవైపు భారతదేశాన్ని ప్రగతిపథంలో నడిపిస్తున్న నరేంద్ర మోదీ’ అని చెప్తూ, ఒక పోస్ట్ ని కొందరు సోషల్ మీడియాలో పోస్ట్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: అప్పుల ఊబిలో అమెరికా, ఇంకోవైపు భారతదేశాన్ని ప్రగతిపథంలో నడిపిస్తున్న నరేంద్ర మోదీ.
ఫాక్ట్: పోస్ట్ లో చెప్పినట్టు నిజంగానే అమెరికా దేశపు అప్పు 27.9 ట్రిలియన్ డాలర్లకు పెరిగింది. అందులో భారత్ దగ్గర 216 బిలియన్ డాలర్లు విలువ చేసే అమెరికా ట్రెజరీ సెక్యూరిటీలు ఉన్నాయి. అయితే, అమెరికా దేశపు అప్పు మాత్రమే కాదు, భారతదేశ అప్పు కూడా గత సంవత్సరం పెరిగింది. కావున పోస్ట్ లో ఆ వివరాలు చెప్పకుండా ప్రజలను తప్పుదోవ పట్టిస్తున్నారు.
పోస్ట్ లో చెప్పిన విషయం గురించి ఇంటర్నెట్ లో వెతకగా, అమెరికా చట్టసభ లో అలెక్స్ మూనీ చేసిన వ్యాఖ్యలు దొరకుతాయి. తను చట్టసభ లో 25 ఫిబ్రవరి 2021 న మాట్లాడుతూ, ‘2020 లో ఈ సమయానికి అమెరికా అప్పు 23.4 ట్రిలియన్ డాలర్లు ఉండేది, ఇప్పుడు అది 27.9 ట్రిలియన్ డాలర్లకు పెరిగింది. చైనా మరియు జపాన్ కి ఒక్కొకరికి 1 ట్రిలియన్ డాలర్లకు పైగా, బ్రెజిల్ కి 258 బిలియన్ డాలర్లు, మరియు భారత్ కి 216 బిలియన్ డాలర్లు అప్పు ఉన్నాము’ అని అన్నాడు.
అమెరికా దేశపు అప్పు సుమారు 27.9 ట్రిలియన్ డాలర్లు అని అమెరికా ప్రభుత్వ వెబ్సైటులో కూడా చూడవొచ్చు.
భారత్ దగ్గర 216 బిలియన్ డాలర్లు విలువ చేసే అమెరికా ట్రెజరీ సెక్యూరిటీలు ఉన్నట్టు ఇక్కడ చూడవొచ్చు. అయితే, ఆ లిస్టులో భారత్ పైన ఇంకా చాలా దేశాలు ఉన్నట్టు గమనించవొచ్చు.
216 బిలియన్ డాలర్ల విలువ చేసే అమెరికా ట్రెజరీ సెక్యూరిటీల్లో సుమారు 183 బిలియన్ డాలర్ల దీర్ఘకాలిక (‘Long-term’) సెక్యూరిటీలు మరియు 33 బిలియన్ డాలర్ల స్వల్పకాలిక (‘Short-term’) సెక్యూరిటీలు ఉన్నట్టు తెలుస్తుంది.
ఆర్బీఐ కి చెందిన విదేశీ కరెన్సీ ఆస్తుల [‘Foreign Currency Assets (FCA)’] వివరాలు కింద ఫోటోలో చూడవొచ్చు.
అయితే, అమెరికా దేశపు అప్పు మాత్రమే కాదు, భారతదేశ అప్పు కూడా గత సంవత్సరం పెరిగిన్నట్టు భారత ‘ఆర్థిక సర్వే 2020-21’ డాక్యుమెంట్ లో చూడవొచ్చు. ‘Fiscal Developments’ పై ‘ఆర్థిక సర్వే 2020-21’ చెప్పిన వివరాలు ఇక్కడ చదవొచ్చు.
2020-21 సంవత్సరంలో కోవిడ్-19 ద్వారా కలిగిన పరిస్థితుల వల్ల భారతదేశ ద్రవ్య లోటు (‘Fiscal Deficit’) కూడా పెంచినట్టు ‘బడ్జెట్ 2021-22’ డాక్యుమెంట్ లో చూడవొచ్చు.
మొత్తంగా, కేంద్ర ప్రభుత్వ అప్పు 31 మార్చ్ 2020న ఒక కోటి 18 వేల లక్షలు ఉండేది.  ఇది 31 మార్చ్ 2021 కి ఒక కోటి 21 లక్షల కోట్లకి, 31 మార్చ్ 2022 కి ఒక కోటి 35 లక్షల కోట్లకి పెరుగుతుందని కేంద్ర ప్రభుత్వం అంచనా వేసింది. అంటే, రెండేళ్లలో దాదాపు 35 లక్షల కోట్ల అప్పు పెరిగే అవకాశం ఉందని ప్రభుత్వం అంచనా వేసింది.
చివరగా, అమెరికా దేశపు అప్పు మాత్రమే కాదు, భారతదేశం అప్పు కూడా గత సంవత్సరం పెరిగింది.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
తగ్గించిన గ్యాస్ సిలిండర్ల ధరలు డొమెస్టిక్ సిలిండర్లకు వర్తించవు, కమర్షియల్ సిలిండర్లకు మాత్రమే వర్తిస్తాయి - FACTLY
Sai Krishna Muthyanolla
June 3, 2021
కేంద్ర ప్రభుత్వం ఎల్‌పీజీ  గ్యాస్ సిలిండర్ల ధరలని వంద రూపాయిలు తగ్గించిందని సోషల్ మీడియాలో ఒక పోస్ట్ షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: కేంద్ర ప్రభుత్వం ఎల్‌పీజీ సిలిండర్ల ధరలని వంద రూపాయిలు తగ్గించింది.
ఫాక్ట్ (నిజం): వాణిజ్య ప్రయోజనాల కోసం ఉపయోగించే కమర్షియల్ ఎల్‌పీజీ గ్యాస్ సిలిండర్ల ధరలని మాత్రమే కేంద్ర ప్రభుత్వం తగ్గించింది. డొమెస్టిక్ (ఇంట్లో ఉపయోగించే) గ్యాస్ సిలిండర్ల ధరలలో ప్రభుత్వం ఎటువంటి మార్పు చేయలేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయిమ్ కు సంబంధించిన వివరాల కోసం గూగుల్ లో వెతకగా, జూన్ మాసంలో కమర్షియల్ మరియు డొమెస్టిక్ ఎల్‌పీజీ సిలిండర్ల పై కేంద్ర ప్రభుత్వం విధించిన ధరల యొక్క వివరాలు ఇండియన్ ఆయిల్ కార్పొరేషన్ లిమిటెడ్ (IOCL) వెబ్సైటులో లభించాయి. జూన్ మాసంలో ఉన్న ఈ ధరలని మే మరియు ఏప్రిల్ మాసంలో ఉన్న ధరలతో పోల్చి చూడగా, కేంద్ర ప్రభుత్వం కేవలం వాణిజ్య అవసరాల కోసం ఉపయోగించే కమర్షియల్ ఎల్‌పీజీ సిలిండర్ల ధరలని మాత్రమే తగ్గించినట్టు తెలిసింది. ఇళ్ళలో ఉపయోగించే డొమెస్టిక్ గ్యాస్ సిలిండర్ల ధరలలో ప్రభుత్వం ఎటువంటి మార్పు చేయలేదని స్పష్టమయ్యింది.
ఢిల్లీ నగరంలో కమర్షియల్ గ్యాస్ సిలిండర్ల (19 Kg) ధర మే మాసంలో 1595.50 రూపాయిలు ఉంటే, జూన్ మాసంలో 1473.50 రూపాయిలకు తగ్గింది. మే మాసంలోని ధరలతో పోలిస్తే ఢిల్లీ నగరంలో కమర్షియల్  గ్యాస్ సిలిండర్ల ధర 122 రూపాయిలు తగ్గినట్టు తెలుస్తుంది. అదే ఢిల్లీ నగరంలో డొమెస్టిక్ గ్యాస్ సిలిండర్ల ధర ఏప్రిల్ మరియు మే మాసంలో 809.00 రూపాయిలు ఉంటే, జూన్ మాసంలో కూడా అదే 809.00 రూపాయిలు ధర ఉన్నట్టు తెలుస్తుంది. గత మూడు నెలల్లో కమర్షియల్ మరియు డొమెస్టిక్ ఎల్‌పీజీ సిలిండర్ల  ధరలని పోలుస్తూ చేసిన టేబుల్ ని కింద చూడవచ్చు.
భారత ప్రభుత్వం, వాణిజ్య అవసరాల కోసం ఉపయోగించే వినియోగదారులకి కమర్షియల్ గ్యాస్ సిలిండర్ల (19 Kg) ని, ఇళ్ళలో ఉపయోగించడానికి డొమెస్టిక్ గ్యాస్ సిలిండర్ల (14.2) ని వేర్వేరుగా అందిస్తుంది.  హోటల్స్, రెస్టారెంట్స్ మరియు వెల్డింగ్ షాప్స్ లలో ఈ కమర్షియల్ గ్యాస్ సిలిండర్లని ఉపయోగిస్తారు. ఈ వివరాల ఆధారంగా కేంద్ర ప్రభుత్వం కేవలం వాణిజ్య ప్రయోజనాల కోసం ఉపయోగించే కమర్షియల్ ఎల్‌పిజి గ్యాస్ సిలిండర్ల ధరలని మాత్రమే తగ్గించిందనట్టు ఖచ్చితంగా చెప్పవచ్చు.
చివరగా, వాణిజ్య అవసరాల కోసం ఉపయోగించే ఎల్‌పీజీ గ్యాస్ సిలిండర్ల ధరలని మాత్రమే కేంద్ర ప్రభుత్వం తగ్గించింది, డొమెస్టిక్ గ్యాస్ సిలిండర్ల ధరలలో ఎటువంటి మార్పు చేయలేదు.


text:
ఢిల్లీ ఎక్సైజ్ పాలసీ కేసు ప్రామాణికతపై ఢిల్లీ హై కోర్టు ఎటువంటి వ్యాఖ్యలు చేయలేదు, కేసు ఇంకా దర్యాప్తు దశలోనే ఉంది - FACTLY
Sai Krishna Muthyanolla
May 9, 2023
ఢిల్లీ ఎక్సైజ్ పాలసీ కేసులో ఎటువంటి ఆధారాలు లభించలేదని, స్కామ్ జరగలేదని ఢిల్లీ హైకోర్టు చెప్పినట్లు ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: ఢిల్లీ ఎక్సైజ్ పాలసీ కేసులో ఎటువంటి ఆధారాలు లభించలేదని, స్కామ్ జరగలేదని ఢిల్లీ హైకోర్టు పేర్కొంది.
ఫాక్ట్: ఢిల్లీ ఎక్సైజ్ పాలసీ కేసు ప్రామాణికతపై ఢిల్లీ రౌస్ అవెన్యూ జిల్లా కోర్టు ఎటువంటి వ్యాఖ్యలు చేయలేదు, కేసు ఇంకా దర్యాప్తు దశలోనే ఉంది. రాజేష్ జోషి, గౌతమ్ మల్హోత్రాలకు బెయిల్ మంజూరు చేసే సమయంలో వారిపై చేసిన ఆరోపణలను ఈడీ రుజువు చేయనందున వారిపై వేసిన కేసు నిజమైనదిగా కోర్టు భావించడంలేదని పేర్కొంది. కావున పోస్టులో చేయబడ్డ క్లెయిమ్ తప్పుదోవ పట్టిస్తుంది.
ముందుగా వైరల్ అవుతున్న పోస్టులన్నీ ఢిల్లీలోని రౌస్ అవెన్యూ జిల్లా కోర్టు 06 మే 2023న జారీ చేసిన బెయిల్ ఆర్డర్‌లోని విషయాలను ప్రస్తావిస్తున్నట్లు గుర్తించాం.
బెయిల్ ఆర్డర్‌లోని సమాచారం ప్రకారం, ఢిల్లీ ఎక్సైజ్ పాలసీ కేసుతో సంబంధం ఉందనే ఆరోపణలతో ఫిబ్రవరి 2023లో రాజేష్ జోషి, గౌతమ్ మల్హోత్రా అనే ఇద్దరు వ్యాపారులను ఎన్‌ఫోర్స్‌మెంట్ డైరెక్టరేట్(ఈడీ) అరెస్ట్ చేసింది. సౌత్ గ్రూప్ నుంచి వచ్చిన డబ్బుని వారిద్దరూ తమ వ్యాపారాల ద్వారా మళ్లించి గోవా ఎన్నికలలో అమ్ ఆద్మీ పార్టీ ఎన్నికల ప్రచారానికి వాడినట్లు ఈడీ పేర్కొంది.
ఇక మార్చి 2023లో వారిద్దరూ బెయిల్‌కు దరఖాస్తు చేసుకున్నారు. రాజేష్ జోషి, గౌతం మల్హోత్రా పేర్లు సిబిఐ, ఈడీ దాఖలు చేసిన ఛార్జిషీట్లలో లేవని, పైగా వారు సౌత్ గ్రూప్‌లో సభ్యులు కారని, కానీ వారిని అన్యాయంగా కక్షపూరితంగా అరెస్ట్ చేశారంటూ వారి తరపు న్యాయవాదులు వాదించారు. అయితే వారిద్దరూ హవాలా, నకిలీ ఇన్వాయిస్ వంటి మార్గాలలో డబ్బుని ఆమ్ ఆద్మీ పార్టీ తరపున ఎన్నికలలో వినియోగించారని ఈడీ తరపు న్యాయవాది పేర్కొన్నారు. వాదనలు విన్న కోర్టు ఈడీ ఎటువంటి కచ్చితమైన ఆధారాలను ప్రవేశపెట్టలేదని, కేవలం సాక్షులు, అప్రూవర్లు చెప్పిన దాన్ని పరిగణలోకి తీసుకోలేమని 06 మే 2023న ఇద్దరికీ రౌస్ అవెన్యూ జిల్లా కోర్టు బెయిల్ మంజూరు చేసింది.
ఈడీ సమర్పించిన ఈ ఆధారాలు వీరిరువురిపై మోపబడిన కేసు నిజమైనదిగా కోర్టు భావించడానికి సరిపోవని బెయిల్ ఆర్డర్‌లో పేర్కొన్నారు.
అయితే ఇక్కడ ‘కేసు’ అనగా, రాజేష్ జోషి మరియు గౌతం మల్హోత్రాలపై దాఖలు అయిన కేసు గురించి కోర్టు ప్రస్తావించింది కానీ, మొత్తంగా ఢిల్లీ ఎక్సైజ్ పాలసీ కేసు ప్రామాణ్యత గురించి ఎక్కడా ప్రస్తావించలేదు. ముందస్తు బెయిల్ దరఖాస్తు సమయాల్లో కేసు యొక్క ఆధారాలను/సాక్ష్యాలను విస్తృతంగా వివరించడం చేయవద్దని మరొక కేసులో సుప్రీం కోర్టు పేర్కొంది. అందువలన ఢిల్లీ ఎక్సైజ్ పాలసీ కేసు ఇంకా దర్యాప్తులో ఉన్న కారణంగా, బెయిల్ ఆర్డర్‌లో ఆ కేసు పూర్తి వివరాలను వెల్లడించలేదు.
చివరిగా, ఢిల్లీ ఎక్సైజ్ పాలసీ కేసులో ఆధారాలు లేవని, స్కామ్ జరగలేదని ఢిల్లీ హైకోర్టు ఎక్కడా ఇంకా ప్రస్తావించలేదు.


text:
వికారాబాద్‌లో ల్యాండ్ అయిన పరికరం ఏలియన్ వాహనమో లేక టైమ్ మెషిన్ కాదు; అది ఒక స్పేస్ కాప్సూల్ నమూనా - FACTLY
Sai Krishna Muthyanolla
December 8, 2022
వికారాబాద్ జిల్లాలో టైమ్ మెషిన్ లాగా ఉండే ఒక వింత శకటం ఆకాశం నుంచి ఊడిపడిందని చెప్తూ సోషల్ మీడియాలో ఒక వీడియో బాగా ప్రచారంలో ఉంది. అలాగే, హైదరాబాద్‌లో కూడా 07 డిసెంబర్ ఉదయం ఒక భారీ బెలూన్ కూడా ఆకాశంలో కనిపించడం గురించి అనేక పుకార్లు వస్తున్నాయి. ఈ ప్రచారాలలో నిజమెంతో ఇప్పుడు చూద్దాం.
క్లెయిమ్: హైదరాబాద్‌లో ఆకాశంలో కనిపించిన ఏలియెన్స్ వాహనం. వికారాబాద్ జిల్లాలో టైమ్ మెషిన్ లాగా ఉండే ఒక వింత పరికరం ఆకాశం నుంచి ఊడిపడింది.
ఫాక్ట్: హైదరాబాద్ లో ఉన్న ‘Tata Institute of Fundamental Research, Ballon Facility’ 07 డిసెంబర్ 2022 తెల్లవారు జామున ఒక పెద్ద హైడ్రోజన్ బెలూన్ కి పేలోడ్ గా Halo Space అనే కంపెనీకి చెందిన స్పేస్ కాప్సుల్ నమూనాని జత చేసి ఆకాశంలోకి పంపించారు. ఈ స్పేస్ కాప్సుల్ ద్వారా భవిష్యత్తులో మనుషులుకు అంతరిక్ష పర్యాటకం సాధ్యం అవుతుంది అని కంపెనీ చెప్తుంది. దీనిలో భాగంగా జరిగిన ప్రయోగంలో తగినంత ఎత్తుకు చేరుకున్న తరువాత స్పేస్ కాప్సూల్ ను బెలూన్ నుంచి విడిపోయేలా చేసి తిరిగి భూమి మీద పారాషూట్ సహాయంతో జనావాసాలు లేని ప్రదేశంలో GPS ట్రాకింగ్ ను ఉపయోగించి వికారాబాద్ వద్ద లాండ్ అయ్యేలా చేశారు. కావున పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
ముందుగా హైదరాబాద్ లో 07 డిసెంబర్ 2022 ఉదయం కనిపించిన ఈ బెలూన్ గురించి ఇంటర్నెట్ లో వెతకగా, ఇది హైదరాబాద్ లోని ECIL ప్రాంతంలో ఉండే “Tata Institute of Fundamental Research, Balloon facility” వారు తెల్లవారు జామున ప్రయోగించిన హైడ్రోజన్ బెలూన్ అని ఆ సంస్థ ప్రతినిధి ఒక ఇంటర్వ్యూలో తెలిపారు. ఈ సంస్థ వారు 1956 నుంచి కూడా దేశంలో వివిధ ప్రదేశాల నుంచి ఇటువంటి బాలూన్ లను ఆకాశం లోకి పంపించడం చేస్తున్నారు. ఖగోళ శాస్త్రం, వాతావరణ శాస్త్రం, అంతరిక్షయానం మొదలగు రంగాలలో ఉపయోగించే సాంకేతిక పరికరాలను పరీక్షించడానికి (లేదా) అంతరిక్షంలోని సమాచారాన్ని సేకరించడానికి ఆయా పరికరాలను ఈ బాలూన్ లకు ‘పేలోడ్’ గా జత చేసి వీరు ప్రయోగిస్తూ ఉంటారు. ఒకసారి ఈ బాలూన్  అనుకున్న ఎత్తుకు చేరుకున్న తరువాత బాలూన్ నుంచి  పేలోడ్ ని  విడిపోయేలా చేస్తారు. అప్పుడు పారాషూట్ సహాయంతో పేలోడ్ తిరిగి భూమి పైకి చేరుకుంటుంది.
ఈ ప్రక్రియలో భాగంగా జనావాసాలకు దూరంగా పేలోడ్ ని పడేలా చూస్తారు. ఆ సంస్థ సిబ్బంది ఎప్పటికప్పుడు దానిని GPS ద్వారా ట్రాక్ చేస్తూ ఉంటారు. ఒకసారి భూమి పైనకి వచ్చిన తర్వాత, దానిని వారు తిరిగి సంబంధిత సంస్థకి పంపిస్తారు.
ఇలాంటి ఒక ప్రయోగం చేయడానికే స్పెయిన్  దేశానికి చెందిన “Halo Space” అనే ఒక కంపెనీ తమ స్పేస్ కాప్సుల్ నమూనాని పరీక్షించడానికి  హైదరాబాద్లో ఉన్న ఈ TIFR Balloon Facility నుంచి డిసెంబర్ 07న ప్రయోగించింది. “Halo Space” అనే కంపెనీ స్పేస్ టూరిజానికి చెందిన ఒక కంపెనీ. తాము రూపొందించిన స్పేస్ కాప్సూల్ సహాయంతో ఒకేసారి 8 మంది మనుషులని భూమి నుండి 40 km ఎత్తు వరకు తీసుకెళ్ళి మళ్ళీ సురక్షితంగా భూమి పైకి తీసుకురావాలి అని ప్రణాళికలు చేస్తుంది. ఇందులో భాగంగానే మనుషులు లేని ఒక కాప్సూల్ ని హైదరాబాద్ నుంచి సాంకేతిక పరీక్షల నిమిత్తం ప్రయోగించారు. ఈ కాప్సూల్ నే బాలూన్ కి పేలోడ్ గా జతచేసి ఆకాశంలోకి పంపించారు. పైన చెప్పినట్లుగానే, తగినంత ఎత్తుకు వెళ్ళిన తర్వాత, బాలూన్ నుంచి పేలోడ్ ని విడిపోయేలా చేసి తిరిగి భూమి మీదకి జనావాసాలు లేని చోట GPS ట్రాకింగ్ సహాయం తో పడేలా చేస్తారు. వికారాబాద్ జిల్లాలో పడింది ఈ Halo Space కంపెనీ కి చెందిన ఈ కాప్సుల్ నమూనానే. తరువాత TIFR Balloon Facility అధికారులు వచ్చి ఈ కాప్సూల్ ని  విడి భాగలుగా చేసి తీసుకొని వెళ్లారు.
అయితే, ఈ ప్రయోగం గురించి ఎవరికి కూడా సరైన సమాచారం లేకపోవడం వలన మరియు వివిధ వార్తా సంస్థలు ప్రసారం చేసిన సంబంధం లేని దృశ్యాల వలన సోషల్ మీడియాలో అనేక పుకార్లు ప్రచారం అయ్యాయి.
చివరిగా, వికారాబాద్ లో లాండ్ అయిన పరికరం టైమ్ మెషిన్ లేదా ఏలియెన్ మెషిన్ కాదు, అది హైదరాబాద్ నుంచి ప్రయోగించిన Halo Space అనే కంపెనీ యొక్క స్పేస్ కాప్సూల్ నమూనా.

created: December 8, 2022


text:
మహారాష్ట్రలో టమాటో పంటలకు వచ్చిన తిరంగ వైరస్ కి కరోనావైరస్ కి ఏ సంబంధం లేదు, అది మనుషులకు హానికరం కూడా కాదు - FACTLY
Sai Krishna Muthyanolla
May 20, 2020
ఒక  కొత్త వైరస్ టమాటాలలో  కనుక్కోబడిందని ‘TV9 భారత్ వర్ష్’ వారు టెలికాస్ట్ చేసిన ఒక న్యూస్ వీడియో సోషల్ మీడియాలో ప్రచారం అవుతుంది. ఆ వీడియో లో న్యూస్ రీడర్ ‘తిరంగ వైరస్’ ఒక  కొత్త రకం కరోనావైరస్ అని, అది మహారాష్ట్ర లోని టమాటోల్లో కనిపించిందని చెప్పడం చూడవచ్చు. ఆ న్యూస్ వీడియోలో తిరంగా వైరస్, కరోనావైరస్ కంటే ప్రమాదం అని మరియు అది మనుషులకు హాని చేస్తుందని ఉంది  ఈ క్లెయిమ్ లో ఎంత నిజం ఉందో చూద్దాం.
టమాటో లలో కనిపించిన ‘తిరంగ వైరస్’, కరోనావైరస్ యొక్క కొత్త వెర్షన్, మానవులకు హానికరం.
ఫాక్ట్ (నిజం): ‘TV9 భారత్ వర్ష్’ వేరే వీడియో లో టమాటో లకి కరోనావైరస్ కి సంబంధం ఉందని తాము ఎలాంటి క్లెయిమ్ చేయట్లేదని స్పష్టం చేసింది. అంతేకాక, ఆ కొత్త వైరస్ మానవులకు హానికరం కాదని కూడా స్పష్టం చేసింది. ఒక వ్యాధి/వైరస్ (తిరంగ వైరస్) మహారాష్ట్ర లోని టమాటో పంటల పై ప్రభావం చూపడం నిజం అయినప్పటికీ ఆ వైరస్ మానవులకు హానికరం అని కానీ మరియు ఆ వైరస్ కు కరోనావైరస్ కు సంబంధం ఉందని చెబుతున్న క్లెయిమ్ లకు ఎలాంటి ఆధారం లేదు. కావున పోస్ట్ లో చెప్పింది తప్పు.
‘TV9 భారత్ వర్ష్’ ఛానల్ వారు ‘తిరంగ వైరస్’ గురించి టెలికాస్ట్ చేసిన వీడియో గురించి ఇంటర్నెట్ లో వెతికితే 13 మే 2020 న ప్రసారం చేసిన వీడియో (పోస్ట్ లో ఉన్న వీడియో) తప్పని వివరణ ఇస్తూ 15 మే 2020 న వారు ప్రసారం చేసిన వేరే వీడియో కనిపించింది. ఆ వీడియోలో టమాటోలకి  కరోనావైరస్ కి సంబంధం ఉందని తాము ఎలాంటి క్లెయిమ్ చేయట్లేదని స్పష్టం చేసారు. అంతేకాక, ఆ కొత్త వైరస్ మనుషులకు సోకుతుందన్న క్లెయిమ్ తప్పని స్పష్టం చేసారు. తాము ప్రసారం చేసిన మొదటి వీడియో లో అలాంటి క్లెయిమ్ లు ఏవీ చేయలేదని ఆ ఛానల్  వాళ్ళు చెప్పినప్పటికీ, ఆ క్లెయిమ్ లని ఆ పాత వీడియో లో స్పష్టంగా చూడవచ్చు.
‘TV9 భారత్ వర్ష్’ ఛానల్ వారు ప్రసారం చేసిన మొదటి వీడియో లోని క్లెయిమ్ లలో నిజం లేదని వ్యవసాయ రంగానికి సంబంధించిన వివిధ న్యూస్ పోర్టల్ లు కూడా స్పష్టం చేసాయి. ‘Agri News Network’ అనే ఒక వెబ్ పోర్టల్ వారి రిపోర్ట్ ప్రకారం, డాక్టర్ బి.ఎన్.ఎస్. మూర్తి (హార్టికల్చర్ కమిషనర్, వ్యవసాయ సహకారం మరియు రైతు సంక్షేమ శాఖ (DAC&FW )) TV9 కి రాసిన లెటర్ లో ఇంకా గుర్తింపబడని ఒక వ్యాధి (జాతీయ పరిశోధన సంస్థలు ఫాస్ట్ ట్రాక్ మోడ్‌లో ప్రయత్నాలు చేస్తున్నాయి) టమాటో పంటలను నాశనం చేస్తుండడం తో రైతులు బాధపడుతున్నారన్న వార్త లో కొంచం నిజం ఉన్నపటికీ, ఆ వ్యాధి సోకిన పండ్లను తింటే వచ్చే సమస్యలు కరోనావైరస్ వ్యాధితో వచ్చే సమస్యల కంటే కూడా ఎక్కువ ఉంటాయి అనే వార్త  అసంబద్ధంగా  ఉందని రాసారు. అంతేకాక, ఇప్పటి వరకు, మొక్కలకు సోకే ఏ వైరస్ కూడా మానవులకు సోకలేదని, ఎందుకంటే వాటిలో ఆ వ్యాధి సంక్రమించడానికి ఉండాల్సిన రిసెప్టర్లు లేవని చెప్పారు. తిరంగ వైరస్ పై ‘TV9 భారత్ వర్ష్’ ఇచ్చిన రిపోర్ట్ కి  సంబంధించి పృథ్వీరాజ్ చౌహాన్, MLA మరియు మహారాష్ట్ర మాజీ సిఎం, కూడా ట్వీట్ చేశారు.
టమాటా పంటలపై  ప్రభావం చూపిస్తున్న ఈ కొత్త వ్యాధి/వైరస్ (తిరంగ వైరస్ అని పిలుస్తారు) కి సంబంధించిన న్యూస్ రిపోర్ట్లని ఇక్కడ, ఇక్కడ మరియు ఇక్కడ చూడవచ్చు. కానీ, ఈ వ్యాధి/వైరస్ మానవులకు హానికరం అని వారు ఎవరు  రిపోర్ట్   చేయలేదు.
చివరగా, మహారాష్ట్రలో టమాటో పంటల పై ప్రభావం చూపిస్తున్న ఈ వ్యాధి కరోనావైరస్ కి సంబంధించినది కాదు. అంతేకాక, ఇది మానవులకు హానికరం కాదు.
‘మీకు తెలుసా’ సిరీస్ లో మా వీడియోస్ మీరు చూసారా?


text:
ఈ వీడియోలో కనిపిస్తున్న క్లాక్ టవర్‌పై రాముడి చిత్ర ప్రదర్శన డెహ్రాడూన్‌లో జరిగింది, శ్రీనగర్‌లో కాదు - FACTLY
Sai Krishna Muthyanolla
January 22, 2024
అయోధ్యలో రామాలయ ప్రాణప్రతిష్ట జరుగనున్న నేపథ్యంలో జమ్మూకశ్మీర్ రాజధాని శ్రీనగర్‌లోని క్లాక్ టవర్‌పై శ్రీరాముడి చిత్రాలు ప్రదర్శించారంటూ ఒక వీడియో సోషల్ మీడియాలో విస్తృతంగా షేర్ అవుతూ ఉంది. నరేంద్రమోదీ వల్లే ఇది సాధ్యమైందని చెప్తూ ఈ వీడియోను షేర్ ఉంది. ఈ కథనం ద్వారా ఆ వీడియోకు సంబంధించి నిజమేంటో చూద్దాం.
క్లెయిమ్: శ్రీనగర్‌లోని క్లాక్ టవర్‌పై శ్రీరాముడి చిత్రాలు ప్రదర్శించిన వీడియో.
ఫాక్ట్(నిజం): ఈ వీడియోలో కనిపిస్తున్న శ్రీరాముడి చిత్ర ప్రదర్శన డెహ్రాడూన్‌లో జరిగింది. అయోధ్యలో రామాలయ ప్రాణప్రతిష్ట నేపథ్యంలో డెహ్రాడూన్‌లోని క్లాక్ టవర్‌పై లేజర్ లైట్ ద్వారా శ్రీరాముడి చిత్రాలు ప్రదర్శించారు. వార్తా కథనాలు ఈ దృశ్యాలను రిపోర్ట్ చేసాయి. కాగా శ్రీనగర్‌లోని క్లాక్ టవర్‌పై శ్రీరాముడి చిత్రాలు ప్రదర్శించినట్టు ఎలాంటి రిపోర్ట్స్ లేవు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఈ వీడియోలో చూపిస్తున్నట్టు క్లాక్ టవర్‌పై శ్రీరాముడి చిత్రాలు ప్రదర్శించిన విషయం నిజమే అయినప్పటికీ ఇది జరిగింది శ్రీనగర్‌లోని కాదు, డెహ్రాడూన్‌లో. ప్రస్తుతం వైరల్ అవుతున్న ఈ వీడియోకు సంబంధించి మరింత సమాచారం కోసం వెతకగా వీడియోలో కనిపిస్తున్నట్టు క్లాక్ టవర్‌పై శ్రీరాముడి చిత్రాలు ప్రదర్శించిన దృశ్యాలను రిపోర్ట్ చేసిన వార్తా కథనాలు మాకు కనిపించాయి (ఇక్కడ, ఇక్కడ & ఇక్కడ).
ఈ కథనాల ప్రకారం ఈ ప్రదర్శన ఉత్తరాఖండ్‌లోని డెహ్రాడూన్‌లో జరిగినట్టు తెలుస్తుంది. అయోధ్యలో జరుగనున్న రామాలయ ప్రాణప్రతిష్టను స్వాగతిస్తూ 18 జనవరి 2024 నాడు డెహ్రాడూన్‌లోని క్లాక్ టవర్‌పై లేజర్ లైట్ ద్వారా శ్రీరాముడి చిత్రాలు ప్రదర్శించారని ఈ కథనాలు రిపోర్ట్ చేసాయి.
ఈ వివరాల ఆధారంగా వెతకగా ప్రస్తుతం వైరల్ అవుతున్న వీడియోను ఒక లోకల్ వార్తా ఛానల్ యూట్యూబ్‌లో పోస్ట్ చేసిన వీడియో కనిపించింది. ఈ ఛానల్ కూడా ఈ దృశ్యాలు డెహ్రాడూన్‌లో జరిగిన లేజర్ షో అనే చెప్తున్నాయి.
ఈ వివరాల ఆధారంగా గూగుల్ మ్యాప్స్‌లో వెతకగా వీడియోలో కనిపిస్తున్న క్లాక్ టవర్ డెహ్రాడూన్‌లో ఉన్నట్టు స్పష్టమవుతుంది. ఇదిలా ఉండగా శ్రీనగర్‌లో ఉన్న క్లాక్ టవర్‌ని ఇక్కడ చూడొచ్చు. ఐతే ఈ క్లాక్ టవర్ ఆకారం ప్రస్తుతం షేర్ అవుతున్న వీడియోలోని క్లాక్ టవర్‌నతో పోల్చితే భిన్నంగా ఉండడం గమనించొచ్చు. ఈ వివరాల బట్టి ప్రస్తుతం షేర్ అవుతున్న వీడియోకు శ్రీనగర్‌తో సంబంధంలేదని స్పష్టమవుతుంది.
ఇకపోతే అయోధ్యలో రామాలయ ప్రాణప్రతిష్ట నేపథ్యంలో శ్రీనగర్‌లోని క్లాక్ టవర్‌పై శ్రీరాముడి చిత్రాలు ప్రదర్శించినట్టు మాకు ఎలాంటి రిపోర్ట్స్ లభించలేదు.
చివరగా, ఈ వీడియోలో చూపిస్తున్న క్లాక్ టవర్‌పై రాముడి చిత్ర ప్రదర్శన డెహ్రాడూన్‌లో జరిగింది, శ్రీనగర్‌లో కాదు.

created: January 22, 2024


text:
వీడియోలో కనిపిస్తున్న పత్రం అయోధ్య మందిరం కోసం నిర్వహించిన తవ్వకాల్లో బయటపడలేదు - FACTLY
Sai Krishna Muthyanolla
July 19, 2021
“శ్రీ రాముడు అయోధ్యలోనే పుట్టాడనే ఆధారం దొరికింది. అది కూడా రామ మందిరం కట్టడానికి తీసిన తవ్వకాల్లో బయటపడింది”, అని ఉన్న పోస్ట్‌లో నిజమెంతుందో కనుక్కోమని FACTLY వాట్సాప్ టిప్‌లైన్‌కి (‘+91 92470 52470’) కొందరు ఒక వీడియోని పంపించారు. ఆ పోస్ట్ సోషల్ మీడియాలో సెప్టెంబర్ 2020 నుండే షేర్ అవుతున్నట్టు తెలిసింది. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: రాముడు అయోధ్యలోనే పుట్టాడనే దానికి ఆధారంగా మందిరం తవ్వకాల్లో బయటపడిన పత్రం. దానికి సంబంధించిన వీడియో.
ఫాక్ట్: వీడియోలో కనిపిస్తున్న పత్రం అయోధ్య మందిరం కోసం నిర్వహించిన తవ్వకాల్లో బయటపడలేదు. అలాంటి పత్రం ఒకటి అయోధ్య మందిరం తవ్వకాల్లో దొరికినట్టుగా ఎక్కడా ఎటువంటి అధికారిక సమాచారంలేదు.‘Shri Ram Janmbhoomi Teerth Kshetra’ వారు కూడా వీడియోలోని పత్రం తవ్వకాల్లో బయటపడలేదని తెలిపారు. పత్రంపై ఉన్న చిహ్నాలు, యూదులకు సంబంధించిన చిహ్నాలతో పోలి ఉన్నట్టు తెలిసింది. కావున పోస్ట్‌లో చెప్పింది తప్పు.
పోస్ట్‌లోని పత్రం గురించి వెతకగా, అలాంటి పత్రం ఒకటి అయోధ్య మందిరం తవ్వకాల్లో దొరికినట్టుగా ఎక్కడా ఎటువంటి అధికారిక సమాచారంలేదు. ఒకవేళ నిజంగానే అలాంటిది ఏదైనా దొరుకుతే, అన్నీ మీడియా సంస్థలు దాని గురించి ప్రచురించేవి. కానీ, ఎవరు కూడా వీడియోలోని పత్రం గురించి రాయలేదు. తవ్వకాల్లో బయటపడిన వస్తువులకు సంబంధించి గత సంవత్సరం ‘Shri Ram Janmbhoomi Teerth Kshetra’ వారు చేసిన ట్వీట్లను ఇక్కడ మరియు ఇక్కడ చూడవొచ్చు. వాటిలో ఎక్కడా కూడా వీడియోలోని పత్రం గురించి ఇవ్వలేదు.
खुदाई के दौरान भारी संख्या में देवी-देवताओं की खंडित मूर्तियों के अतिरिक्त 7 ब्लैक टच स्टोन के स्तम्भ, 6 रेड सैंडस्टोन के स्तम्भ सहित 5 फ़ीट का एक शिवलिंग भी प्राप्त हुआ है।
आगे के कार्य की जानकारी भी आपको समय-समय पर मिलती रहेगी। pic.twitter.com/PdNHHealvj
అంతేకాదు, వీడియోలోని పత్రం గురించి ‘Shri Ram Janmbhoomi Teerth Kshetra’ వారిని ‘Fact Crescendo’ సంస్థ వారు సంప్రదించగా, అసలు అలాంటి పత్రం తవ్వకాల్లో బయటపడలేదని వారు తెలిపినట్టు తెలిసింది.
వీడియోలో కనిపిస్తున్నది ఏంటి?
వీడియో యొక్క స్క్రీన్‌షాట్స్‌ని రివర్స్ ఇమేజ్ సెర్చ్ లో వెతకగా, అదే వీడియో కనీసం జనవరి 2020 నుండి ఇంటర్నెట్‌లో షేర్ అవుతున్నట్టు తెలిసింది. ఎక్కడా కూడా వీడియోలోని పత్రానికి సంబంధించి కచ్చితమైన సమాచారం లభించలేదు. జనవరి 2020లో వీడియోని పోస్ట్ చేసిన ‘define.avcilari’ అనే ఇన్‌స్టాగ్రాం పేజీ అలాంటి చాలా వీడియోలను పోస్ట్ చేసినట్టు ఇక్కడ, ఇక్కడ, మరియు ఇక్కడ చూడవొచ్చు. ఎక్కడా కూడా ఆ వీడియోలు అయోధ్యకి సంబంధించినట్టు రాయలేదు.
అయితే, వీడియోలోని పత్రంలో ఉన్న బాష ‘హీబ్రూ’ అని, కనిపిస్తున్న చిహ్నాలు యూదులకు సంబంధించినవని కొందరు రాసినట్టు ఇక్కడ చదవొచ్చు. పత్రంపై ఉన్న చిహ్నాలు, యూదులకు సంబంధించిన చిహ్నాలతో పోలి ఉన్నట్టు ఇక్కడ మరియు ఇక్కడ చూడవొచ్చు.
చివరగా, వీడియోలో కనిపిస్తున్న పత్రం అయోధ్య మందిరం కోసం నిర్వహించిన తవ్వకాల్లో బయటపడలేదు. దానికీ, అయోధ్యలోని రామ మందిరానికి ఎటువంటి సంబంధంలేదు.


text:
నార్వేలోని E-69 హైవే ఉత్తర ధ్రువానికి అత్యంత సమీపంలో ఉన్న చివరి రోడ్డు; ఇక్కడ భూమి, ఆకాశం కలవవు - FACTLY
Sai Krishna Muthyanolla
February 27, 2024
ఐరోపాలోని నార్వేలోని E-69 హైవే చివరకు వెళ్తే, సముద్రం కనిపిస్తుంది అని, ఈ ప్రదేశంలో భూమి, ఆకాశం కలుస్తాయి అని way2news కథనం ఒకటి సోషల్ మీడియాలో షేర్ చేయబడుతుంది. దీని వెనుక ఉన్న వాస్తవం ఏంటో ఇప్పుడు చూద్దాం.
క్లెయిమ్: ఐరోపాలోని నార్వేలోని E-69 హైవే ప్రదేశంలో భూమి ఆకాశం కలుస్తాయి.
ఫాక్ట్(నిజం): ఐరోపాలోని నార్వేలోని E-69 రహదారి ఉత్తర ధ్రువానికి అత్యంత సమీపంలో ఉన్న చివరి రోడ్డు లేదా ప్రపంచంలోని చివరి రహదారి. అంతే కానీ, ఇక్కడ భూమీ, ఆకాశం కలవవు. కావున, పోస్టులో చేసిన క్లెయిమ్ తప్పు.
ఐరోపాలోని నార్వేలోని E-69 హైవే గురించి తగిన కీ వర్డ్స్ ఉపయోగిస్తూ ఇంటర్నెట్లో వెతికితే, ఇది అంతర్జాతీయ రహదారి నెట్‌వర్క్‌కు ప్రపంచంలోని అత్యంత ఉత్తరాన ఉన్న హైవే. ఈ రహదారి ఉత్తరాన 71° వరకు చేరుకుంటుంది, 129 కి.మీ పొడవు మరియు మొత్తం 15.5 కి.మీ పొడవుతో ఐదు సొరంగాలను కలిగి ఉంది. అంతే కాకుండా, ఇది ఉత్తర ధ్రువానికి అత్యంత సమీపంలో ఉన్న చివరి రోడ్డు లేదా ప్రపంచంలోని చివరి రహదారి అని తెలుసుకున్నాం (ఇక్కడ మరియు ఇక్కడ). కానీ, ఇక్కడ భూమీ, ఆకాశం కలుస్తాయి అని అనేందుకు ఎటువంటి ఆధారాలు లేవు.
దీని గురించి మరింత వెతకగా, ఈ రహదారి యొక్క ప్రత్యేకమైన భౌగోళిక స్థానం కారణంగా, ఈ ప్రాంతం తీవ్రమైన గాలులు మరియు అధిక చలికి లోబడి ఉంటుంది. ఇక్కడ తీర రేఖకు సమీపంలో వెళుతున్నప్పుడు, ఎటువంటి ముందస్తు హెచ్చరిక లేకుండా వాతావరణం తీవ్రంగా మారిపోవచ్చు. ఈ రహదారి యొక్క ఉత్తర భాగం చలికాలంలో మూసివేయబడుతుంది. దీని కారణంగా, E-69 హైవే పై ప్రయాణికులు ఒంటరిగా నడవడానికి లేదా వాహనాలు నడపడానికి అనుమతి లేదు అని తెలుసుకున్నాం (ఇక్కడ మరియు ఇక్కడ).
భూమి ఉపరితలం, ఆకాశం కలిసినట్టు కనిపించే చోటును హోరిజోన్ అని అంటారు. ఈ సమావేశ స్థానం భూమి యొక్క వక్రత (curvature) వల్ల కలిగే ఒక దృశ్యభ్రమ (optical illusion) మాత్రమే. వాస్తవానికి, ఆకాశం మరియు భూమి యొక్క ఉపరితలం భౌతికంగా కలవవు.
చివరిగా, నార్వేలోని E-69 హైవే ఉత్తర ధ్రువానికి అత్యంత సమీపంలో ఉన్న చివరి రోడ్డు; ఇక్కడ భూమీ ఆకాశం కలవవు.

created: February 27, 2024


text:
గొలుసులతో నిర్భదించబడిన ఫోటోలోని వృద్ధుడు స్టాన్ స్వామి కాదు - FACTLY
Sai Krishna Muthyanolla
July 6, 2021
ఆదివాసీ హక్కుల కార్యకర్త, బీమా-కోరేగావ్ కేసులో నిందితుడు ఫాదర్ స్టాన్ స్వామిని ఆసుపత్రిలో గొలుసులతో  నిర్భందించిన దృశ్యాలు, అంటూ సోషల్ మీడియాలో ఒక ఫోటో షేర్ అవుతుంది. బీమా-కోరేగావ్ కేసులో ఆరోపణలు ఎదుర్కొంటూ ఇన్నాళ్లు జైల్లో ఉన్న స్టాన్ స్వామి, 05 జూలై 2021 నాడు ముంబైలోని ఆసుపత్రిలో తుది శ్వాస విడిచారు. ఆ పోస్టులో ఎంతవరకు నిజముందో చూద్దాం.
క్లెయిమ్: బీమా-కోరేగావ్ కేసులో ఇన్నాళ్లు జైల్లో ఉండి మరణించిన  స్టాన్ స్వామిని ఆసుపత్రిలో గొలుసులతో  నిర్భందించిన దృశ్యాలు.
ఫాక్ట్ (నిజం): ఈ ఫోటోలో కనిపిస్తున్నది ఉత్తరప్రదేశ్ ఇతః జిల్లా జైలులో శిక్ష అనుభవిస్తున్న 92 సంవత్సరాల బాబురాం బల్వాన్ సింగ్, బీమా-కోరేగావ్ కేసులో నిందితుడు ఫాదర్ స్టాన్ స్వామి కాదు. హత్య కేసులో నిందితుడైన బాబురాం బల్వాన్ సింగ్ ని ఇతః జిల్లా జైలు అధికారులు ఆసుపత్రిలో గొలుసులతో నిర్భందించిన దృశ్యం ఇది. ఈ ఫోటోకి ఆదివాసి హక్కుల ఉద్యమకారుడు స్టాన్ స్వామి కి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతికితే, ఇదే ఫోటోని షేర్ చేస్తూ ‘NDTV’ న్యూస్ సంస్థ 13 మే 2021 నాడు ఆర్టికల్ పబ్లిష్ చేసినట్టు తెలిసింది. ఫోటోలో కనిపిస్తున్నది ఉత్తరప్రదేశ్ ఇతః జిల్లా జైలులో శిక్ష అనుభవిస్తున్న బాబురాం బల్వాన్ సింగ్ అని ఆర్టికల్ లో తెలిపారు. హత్య కేసులో శిక్ష అనుభవిస్తున్న 92 సంవత్సరాల బల్వాన్ సింగ్, శ్వాస ఇబ్బందుల కారణంగా ఇతః జిల్లా మహిళా ఆసుపత్రిలో చేరినట్టు ఈ ఆర్టికల్ తెలిపింది. బల్వాన్ సింగ్ ఆసుపత్రిలో చికిత్స పొందుతున్న సమయంలో ఇతః జైలు అధికారులు అతన్ని గొలుసులతో  నిర్భందించినట్టు ఈ ఆర్టికల్ లో రిపోర్ట్ చేసారు .
ఈ ఫోటోకి సంబధించిన వివరాలు తెలుపుతూ ‘The Times of India’ జర్నలిస్ట్ అనుజ జైస్వాల్ తన ట్విట్టర్ హేండిల్ లో ట్వీట్ పెట్టారు. ఆ ట్వీట్ కి ఉత్తరప్రదేశ్ జైలు అధికారులు సమాధానం ఇస్తూ, ఉత్తరప్రదేశ్ జైళ్ల డైరెక్టర్ జనరల్ ఆనంద్ కుమార్ ఆదేశాల మేరకు బల్వాన్ సింగ్ ని గొలుసులతో నిర్భందించిన జైలు వార్డర్ అశోక్ యాదవ్ ని సస్పెండ్ చేసినట్టు తెలిపారు. ఈ విషయాన్నీ రిపోర్ట్ చేస్తూ పబ్లిష్ చేసిన మరికొన్ని న్యూస్ ఆర్టికల్స్ ని ఇక్కడ, ఇక్కడ చూడవచ్చు.
उपरोक्त ट्वीट का डीजी जेल श्री आनंद कुमार जी द्वारा तत्काल संज्ञान लेते हुए घटना से संबंधित जेल वार्डर अशोक यादव को तत्काल प्रभाव से निलंबित किए जाने के आदेश दिए गए हैं एवं पर्यवेक्षणीय अधिकारी का  भी  स्पष्टीकरण मांगा गया है दोषी  किसी भी अधिकारी या कर्मचारी को बख्शा नहीं जाएगा.
01 జనవరి 2018 నాడు మహారాష్ట్రలోని బీమా-కోరేగావ్ లో చోటుచేసుకున్న ఘర్షణలకు సంబంధించి ఆదివాసి హక్కుల ఉద్యమకారుడు స్టాన్ స్వామి ని నేషనల్ ఇన్వెస్టిగేషన్ ఏజెన్సీ (NIA) 09 అక్టోబర్ 2020 నాడు అరెస్ట్ చేసింది. ఎల్గార్ పరిషద్ సమావేశంలో స్టాన్ స్వామి ఇచ్చిన ప్రసంగాలే బీమా-కోరేగావ్ ఘర్షణకు ప్రేరేపించాయన్నది NIA ఆరోపణ, ఆయనకు మావోయిస్టులతో కూడా సంబంధాలు ఉన్నాయని NIA ఆరోపించింది. బీమా-కోరేగావ్ కేసులో నేరారోపణ ఎదుర్కొంటూన్న స్టాన్ స్వామి, 05 జూలై 2021 నాడు ముంబైలోని ఆసుపత్రిలో మరణించారు. స్టాన్ స్వామి, అతని కేసుకి సంబంధించిన పూర్తి వివరాలను తెలుపుతూ ఈనాడు  ప్రచురించిన ఆర్టికల్ ని ఇక్కడ చూడవచ్చు.
చివరగా, ఆసుపత్రిలో గొలుసులతో నిర్భందించిన ఫోటోలోని వృద్ధుడు ఆదివాసి హక్కుల ఉద్యమకారుడు స్టాన్ స్వామి కాదు.


text:
ఈ వీడియోలోని వ్యక్తి అఖిలేష్ యాదవ్‌తో ఈవీఎం మెషిన్ల గురించి మాట్లాడుతున్నాడు, మసీదు కట్టడాల గురించి కాదు - FACTLY
Sai Krishna Muthyanolla
February 4, 2022
సమాజ్‌వాదీ పార్టీ అధినేత అఖిలేష్ యాదవ్ ప్రచార కార్యక్రమంలో ప్రజలు కెమెరా ముందే అఖిలేష్ యాదవ్‌ను నిలదీసిన దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. ‘మీరు మసీదులు కట్టండి, మసీదులకి వెళ్ళండి. ఓట్ల కోసం మాత్రమే హిందువులు కావాలా? మా ప్రాంతం నుండి మీకు ఒక్క ఓటు కూడా రాదు”, అని ప్రజలు అఖిలేష్ యాదవ్‌ను తరిమికొట్టారని ఈ పోస్టులో తెలుపుతున్నారు. ఉత్తరప్రదేశ్ రాష్ట్రంలో అసెంబ్లీ ఎన్నికలు జరుగనున్న నేపథ్యంలో, ఈ పోస్టు సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: సమాజ్‌వాదీ ఎన్నికల ప్రచార కార్యక్రమంలో ఉత్తరప్రదేశ్ ప్రజలు కెమెరా ముందే అఖిలేష్ యాదవ్‌ను నిలదీసిన దృశ్యాలు.
ఫాక్ట్ (నిజం): పోస్టులో షేర్ చేసిన వీడియో కనీసం 2019 నవంబర్ నెల నుండి సోషల్ మీడియాలో షేర్ అవుతుంది. ఈ వీడియోలో కనిపిస్తున్న పెద్ద మనిషి అఖిలేష్ యాదవ్‌తో ఈవీఎం (EVM) మెషిన్ల ట్యాంపరింగ్ గురించి మాట్లాడారు, మసీదుల నిర్మాణం గురించి కాదు. ఈవీఎం మెషిన్లను మార్చకపోతే పార్టీకి ఓట్లు పడవని, వచ్చే ఎన్నికలలో కూడా ప్రభుత్వాన్ని ఏర్పాటు చేయడం కష్టం అవుతుందని వీడియోలోని వ్యక్తి అఖిలేష్ యాదవ్‌తో చెప్పారు. ఈ వీడియోలోని వ్యక్తి అఖిలేష్ యాదవ్‌ను అవమానించే విధంగా ఎటువంటి వ్యాఖ్యలు చేయలేదు. అసలు ఈ వీడియో ప్రస్తుత ఉత్తరప్రదేశ్ ఎన్నికల ప్రచారానికి సంబంధించినదే కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియోకి సంబంధించిన సమాచారం కోసం ఇంటర్నెట్‌లో వెతికితే, ఇవే దృశ్యాలు కలిగిన వీడియోలు కనీసం 2019 నవంబర్ నెల నుండి ఇంటర్నెట్‌లో షేర్ అవుతున్నట్టు తెలిసింది. ఆ వీడియోలని ఇక్కడ, ఇక్కడ మరియు ఇక్కడ చూడవచ్చు. దీన్ని బట్టి, ఈ వీడియో ప్రస్తుతం ఉత్తరప్రదేశ్ ఎన్నికల ప్రచార కార్యక్రమాలకు సంబంధించినది కాదని స్పష్టమయ్యింది. వీడియోలో కనిపిస్తున్న పెద్ద మనిషి అఖిలేష్ యాదవ్‌తో ఈవీఎం (EVM) మెషిన్ల ట్యాంపరింగ్ గురించి మాట్లాడినట్టు ఇవే దృశ్యాలతో ఉన్న పూర్తి వీడియోని చూస్తే తెలిసింది. ఈవీఎం మెషిన్లను మార్చకపోతే పార్టీకి ఓట్లు పడవని, వచ్చే ఎన్నికలలో కూడా ప్రభుత్వాన్ని ఏర్పాటు చేయడం కష్టం అవుతుందని వీడియోలోని వ్యక్తి అఖిలేష్ యాదవ్‌తో అన్నాడు. అఖిలేష్ యాదవ్‌ను అవమానించే విధమైన మాటలు గాని, మసీదుల నిర్మాణాల గురించి గాని ఆ వ్యక్తి మాట్లాడలేదని ఈ వీడియో ద్వారా స్పష్టమవుతుంది.
‘మీడియా హల్చల్ న్యూస్’ అనే యూట్యూబ్ ఛానల్ కూడా ఈ వీడియోని ఇదే వివరణతో 2019 నవంబర్ నెలలో పబ్లిష్ చేసింది.
చివరగా, ఈ వీడియోలోని వ్యక్తి అఖిలేష్ యాదవ్‌తో ఈవీఎం మెషిన్ల గురించి మాట్లాడుతున్నాడు, మసీదు కట్టడాల గురించి కాదు.

created: February 4, 2022


text:
బీఆర్ఎస్‌కు ఇప్పటి వరకు జాతీయ పార్టీ గుర్తింపు లేదు; ఆంధ్రప్రదేశ్‌లో బీఆర్ఎస్‌కు ఉన్న రాష్ట్ర పార్టీ హోదాను మాత్రమే కేంద్ర ఎన్నికల సంఘం తొలగించింది - FACTLY
Sai Krishna Muthyanolla
December 6, 2023
భారత్ రాష్ట్ర సమితికి (BRS) ఉన్న జాతీయ పార్టీ హోదాను కేంద్ర ఎన్నికల సంఘం ఇటీవల తొలగించిందంటూ సోషల్ మీడియాలో NTV వార్తా సంస్థ పబ్లిష్ చేసిన వీడియో ఒకటి షేర్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: భారత్ రాష్ట్ర సమితికి ఉన్న జాతీయ పార్టీ గుర్తింపు హోదాను కేంద్ర ఎన్నికల సంఘం ఇటీవల తొలగించింది.
ఫాక్ట్ (నిజం): కేంద్ర ఎన్నికల సంఘం ఇప్పటి వరకు బీఆర్ఎస్ పార్టీకి జాతీయ పార్టీ హోదా ఇవ్వలేదు. జాతీయ పార్టీ గుర్తింపు పొందడానికి ఎన్నికల సంఘం నిర్దేశించిన అర్హతలేవీ బీఆర్ఎస్ పార్టీ ఇప్పటివరకు సాధించలేదు. ఆంధ్రప్రదేశ్‌లో బీఆర్ఎస్ (గతంలో టీఆర్ఎస్) పార్టీకి ఉన్న రాష్ట్ర పార్టీ హోదాను కేంద్ర ఎన్నికల సంఘం 2023 ఏప్రిల్ నెలలో తొలగించిన విషయాన్ని ఈ NTV వార్తా వీడియో రిపోర్ట్ చేసింది. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో కోసం కీ పదాలను ఉపయోగించి ఇంటర్నెట్లో వెతికితే, ఈ వీడియోని NTV వార్తా సంస్థ 10 ఏప్రిల్ 2023 నాడు పబ్లిష్ చేసినట్టు తెలిసింది. ఆంధ్రప్రదేశ్‌లో బీఆర్ఎస్ పార్టీకి ఉన్న రాష్ట్ర పార్టీ హోదాను కేంద్ర ఎన్నికల సంఘం తొలగించిన విషయాన్ని ఈ వీడియో రిపోర్ట్ చేస్తుంది. ఈ విషయాన్ని రిపోర్ట్ చేస్తూ పలు వార్తా సంస్థలు 2023 ఏప్రిల్ నెలలో ఆర్టికల్స్ పబ్లిష్  చేశాయి.
ఆంధ్రప్రదేశ్ విభజనకు ముందు బీఆర్ఎస్ (గతంలో టీఆర్ఎస్) ఆంధ్రప్రదేశ్‌లో రాష్ట్ర పార్టీ గుర్తింపు హోదా కలిగి ఉంది. విభజన తరువాత ఆంధ్రప్రదేశ్ రాష్ట్రంలో 2014, 2019లలో నిర్వహించిన లోక్‌సభ, అసెంబ్లీ ఎన్నికలలో బీఆర్ఎస్ పోటీ చేయని కారణంగానే ఆ పార్టీకి ఆంధ్రప్రదేశ్‌లో రాష్ట్ర పార్టీ హోదాను రద్దు చేస్తున్నట్టు కేంద్ర ఎన్నికల సంఘం ప్రకటించింది. ఆంధ్రప్రదేశ్‌లో బీఆర్ఎస్‌కు ఉన్న రాష్ట్ర పార్టీ గుర్తింపు హోదాను రద్దు చేస్తూ కేంద్ర ఎన్నికల సంఘం విడుదల చేసిన ప్రకటనను ఇక్కడ చూడవచ్చు. బీఆర్ఎస్ పార్టీ కేవలం తెలంగాణ రాష్ట్రంలో మాత్రమే రాష్ట్ర పార్టీ హోదా కలిగి ఉంటుందని కేంద్ర ఎన్నికల సంఘం ఈ ప్రకటనలో స్పష్టంగా పేర్కొంది.
రాజకీయ పార్టీలు జాతీయ పార్టీగా గుర్తింపు పొందాలంటే ఎన్నికల సంఘం నిర్దేశించిన కొన్ని అర్హతలను అందుకోవాలి. జాతీయ పార్టీ గుర్తింపు హోదా కోసం కేంద్ర ఎన్నికల సంఘం విధించిన షరతులను బీఆర్ఎస్ పార్టీ సాధించని నేపథ్యంలో, ఎన్నికల సంఘం బీఆర్ఎస్ పార్టీకి ఇంతవరకు జాతీయ పార్టీ గుర్తింపు హోదా కల్పివలేదు.
చివరగా, కేంద్ర ఎన్నికల సంఘం బీఆర్ఎస్ పార్టీకి ఇప్పటి వరకు జాతీయ పార్టీ  గుర్తింపు హోదా ఇవ్వలేదు; ఆంధ్రప్రదేశ్‌లో బీఆర్ఎస్‌కు ఉన్న రాష్ట్ర పార్టీ హోదాను మాత్రమే కేంద్ర ఎన్నికల సంఘం తొలగించింది.

created: December 6, 2023


text:
2023 చివర్లో జరగబోయే ఐదు రాష్ట్రాల ఎన్నికలకు సంబంధించి కేంద్ర ఎన్నికల సంఘం ఇంకా తేదీలను ప్రకటించలేదు - FACTLY
Sai Krishna Muthyanolla
June 5, 2023
మిజోరం, ఛత్తీస్‌గఢ్, మధ్యప్రదేశ్, రాజస్థాన్ మరియు తెలంగాణ రాష్ట్రాలకు సంబంధించి కేంద్ర ఎన్నికల సంఘం ఎన్నికల తేదీలను ప్రకటించిందన్న వార్త సోషల్ మీడియాలో విస్తృతంగా షేర్ అవుతోంది (ఇక్కడ మరియు ఇక్కడ). ఎన్నికల తేదీల వివరాలు షేర్ చేయడంతో పాటు, భారత ఎన్నికల కమీషన్ (ECI) ఆయా రాష్ట్రాల CS, CEOలకు మార్గదర్శకాలు జారీ చేసిందని కూడా ఈ పోస్టులలో చెప్తున్నారు. ఐతే ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: మిజోరం, ఛత్తీస్‌గఢ్, మధ్యప్రదేశ్, రాజస్థాన్ మరియు తెలంగాణ రాష్ట్రాలకు సంబంధించి కేంద్ర ఎన్నికల సంఘం ఎన్నికల తేదీలను ప్రకటించింది.
ఫాక్ట్(నిజం): కేంద్ర ఎన్నికల సంఘం మిజోరం, ఛత్తీస్‌గఢ్, మధ్యప్రదేశ్, రాజస్థాన్ మరియు తెలంగాణ రాష్ట్రాలకు సంబంధించి ఎన్నికల ప్రక్రియ ప్రారంభించింది. ఐతే ఇంకా ఎన్నికల తేదీలను మాత్రం ప్రకటించలేదు. రాష్ట్రాల ఎన్నికల అధికారులకు అందించిన ఆదేశాలలో ఆయా రాష్ట్రాలలో శాసనసభ గడువు ముగింపునకు సంబంధించి పేర్కొన్న తేదీలను, ఎన్నికల తేదీలంటూ తప్పుగా అర్ధం చేసుకున్నారు. కావున పోస్టు ద్వారా చెప్పేది తప్పు.
ఇదే ఏడాది (2023) తెలంగాణ, ఛత్తీస్‌గఢ్, మధ్య ప్రదేశ్, మిజోరం, రాజస్థాన్ రాష్ట్రాలకు ఎన్నికలు జరగాల్సి ఉండడంతో కేంద్ర ఎన్నికల సంఘం ఈ రాష్ట్రాలలో ఎన్నికల ప్రక్రియను మొదలు పెట్టిందని వార్తా కథనాలు రిపోర్ట్ చేసాయి. ఈ నేపథ్యంలోనే ఎన్నికలు జరిగే ఐదు రాష్ట్రాల్లో అధికారుల బదిలీలు, పోస్టింగ్‌లకు సంబంధించి జాతీయ ఎన్నికల సంఘం ఆయా రాష్ట్రాల ప్రధాన ఎన్నికల అధికారులకు/చీఫ్ సెక్రటరీలకు 02 జూన్ 2023న  ఆదేశాలు జారీ చేసింది.
ఈ ఆదేశాలకు సంబంధించిన కాపీలను పలు వార్తా సంస్థలు రిపోర్ట్ చేసాయి కూడా (ఇక్కడ మరియు ఇక్కడ). ప్రస్తుతం వైరల్ అవుతున్నది కూడా కేంద్ర ఎన్నికల సంఘం ఈ ఐదు రాష్ట్రాలకు పంపించిన ఆదేశాల కాపీయే.
#Jaipur भारत निर्वाचन आयोग के आदेश का भ्रामक प्रचार @CeoRajasthan @DipuGoyal #RajasthanWithZee pic.twitter.com/o2hbbpec9k
కాని ఈ కాపీలో కేంద్ర ఎన్నికల సంఘం ఐదు రాష్ట్రాల ఎన్నికల తేదీలను ప్రకటించలేదు. ఈ ఐదు రాష్ట్రాలలో శాసనసభ గడువు ముగింపునకు సంబంధించి పేర్కొన్న తేదీలను, ఎన్నికల తేదీగా తప్పుగా అర్ధం చేసుకున్నారు. మిజోరం రాష్ట్ర శాసనసభ గడువు ఈ సంవత్సరం డిసెంబర్‌లో ముగియనుండగా మిగతా నాలుగు రాష్ట్రాల గడువు వచ్చే ఏడాది జనవరిలో ముగియనున్నాయి.
అంతకు ముందు, ఎన్నికల నేపథ్యంలో రాష్ట్రాలలో ఓటర్ల జాబితాల సవరణకు సంబంధించి ఈ ఐదు రాష్ట్రాల ప్రధాన ఎన్నికల అధికారులకు ఆదేశాలు జారీ చేసింది. ఐతే ప్రస్తుతానికి ఎన్నికల సంఘం ఈ ఐదు రాష్ట్రాలలో ఎన్నికల ప్రక్రియను ప్రారంభించిందే తప్ప, ఇంకా ఎన్నికల తేదీలను ప్రకటించలేదు. ఈ రాష్ట్రాలలో ఇంకా శాసనసభ రద్దు కాలేదు కాబట్టి, ఎన్నికల తేదీ రావడానికి ఇంకా సమయం ఉంది.
చివరగా, రాష్ట్ర శాసనసభ గడువు ముగింపునకు సంబంధించిన తేదీలను తప్పుగా అర్ధం చేసుకొని కేంద్ర ఎన్నికల సంఘం ఐదు రాష్ట్రాల ఎన్నికల తేదీలను ప్రకటించిందని షేర్ చేస్తున్నారు.


text:
హాస్పిటల్ నుండి డిశ్చార్జ్ అవుతున్న తండ్రిని కొడుకు చేయి పట్టుకొని తీసుకెళ్తున్న ఫోటోని తప్పుగా ప్రచారం చేస్తున్నారు - FACTLY
Sai Krishna Muthyanolla
June 28, 2021
కళ్ళు లేని కొడుకు కోసం ఒక తండ్రి తన కన్ను దానం చేసినట్టుగా సోషల్ మీడియాలో ఒక పోస్టు షేర్ అవుతుంది. మ్యాచింగ్ కంటి ప్యాచులు ధరించిన తండ్రీ కొడుకుల ఫోటోని ఈ పోస్టులో షేర్ చేసారు. ఆ పోస్టులలో ఎంతవరకు నిజముందో చూద్దాం.
క్లెయిమ్: కళ్ళు లేని కొడుకు కోసం తండ్రి తన కన్ను దానం చేసినట్టుగా సోషల్ మీడియాలో షేర్ అవుతున్న ఫోటో.
ఫాక్ట్ (నిజం): ఈ ఫోటోలో కనిపిస్తున్న జిమ్మీ హిలసబెక్ అనే వ్యక్తి, మెదడులో రక్తస్రావం కారణంగా  హాస్పిటల్ లో అడ్మిట్ అయ్యాడు. గామా నైఫ్ రేడియో సర్జరీ చేయించుకున్న హిలసబెక్ ని, చికిత్స పూర్తయిన ఆరు నెలల వరకు కంటి ప్యాచ్ ధరించాలని డాక్టర్లు సూచించారు. హిలసబెక్ కొడుకు బ్రున్సన్, తన తండ్రి ధరించిన లాంటి కంటి ప్యాచ్ ని ధరించి ఇలా తన తండ్రిని నడిపిస్తున్నాడు. ఫోటోలో కనిపిస్తున్న బాలుడికి కంటి చూపు పోలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతికితే, ఇదే ఫోటోని షేర్ చేస్తూ ‘Huffpost’ న్యూస్ సంస్థ ఆర్టికల్ పబ్లిష్ చేసినట్టు తెలిసింది. ఒక కొడుకు తన తండ్రిని నడిపిస్తున్న దృశ్యం ఇదని ఆర్టికల్ లో తెలిపారు. ఈ ఫోటోలో కనిపిస్తున్న జిమ్మీ హిలసబెక్ అనే వ్యక్తి మెదడులో రక్తస్రావం కారణంగా హాస్పిటల్ లో అడ్మిట్ అయినట్టు ఈ ఆర్టికల్ లో తెలిపారు. పుట్టుకతోనే అర్టిరియో వీనస్ మాల్ఫార్మేషన్ (AVM) అనే జబ్బుతో బాధపడుతున్న హిలసబెక్, మెదడులో రక్తస్రావం తగ్గిపోవడానికి గామా నైఫ్ రేడియో సర్జరీ చేయించుకున్నట్టు ఇందులో తెలిపారు.
చికిత్స పూర్తయిన ఆరు నెలల వరకు హిలసబెక్ ని కంటి ప్యాచ్ ని ధరించమని డాక్టర్లు సూచించారు. హిలసబెక్ డిశ్చార్జ్ అయ్యే సమయంలో అతని కొడుకు బ్రున్సన్ కంటి ప్యాచ్ ని  ధరించి ఒక పైరేట్ లా ఉహించుకుంటూ తన తండ్రిని నడిపిస్తూ తీసుకెళ్ళినట్టు పలు న్యూస్ ఆర్టికల్స్ రిపోర్ట్ చేసాయి. ఆ ఆర్టికల్స్ ని ఇక్కడ, ఇక్కడ చూడవచ్చు. బ్రున్సన్ కేవలం తన సరదా కోసం కంటి ప్యాచ్ ధరించాడు, కంటి చూపు లేక కాదు. ఈ వివరాల ఆధారంగా ఫోటోలో కనపడుతున్న బాలుడి కంటి చూపు పోలేదని ఖచ్చితంగా చెప్పవచ్చు.
సోషల్ మీడియాలో ఇటువంటి నేపథ్యంతో మరొక పోస్టు కూడా షేర్ అవుతుంది. కిడ్ని ఫెయిల్ అయిన తండ్రి కోసం ఒక కూతురు తన కిడ్నీని దానం చేసిందని ఒక ఫోటో (ఆర్కైవ్డ్) సోషల్ మీడియాలో షేర్ అవుతుంది. ఈ ఫోటోకి సంబంధించిన వివరాల కోసం వెతికితే, ఇదే ఫోటోని షేర్ చేస్తూ ‘Patrika’ న్యూస్ సంస్థ 2018లో ఆర్టికల్ పబ్లిష్ చేసినట్టు తెలిసింది.  ఫోటోలో కనిపిస్తున్న పూజ బిజర్నియా అనే అమ్మాయి, Liver Cirrhosis అనే వ్యాధితో బాధపడుతున్న తండ్రి కోసం తన కాలేయం లోని కొంత భాగాన్ని దానం చేసినట్టు ఈ ఆర్టికల్ లో రిపోర్ట్ తెలిపారు. ఈ విషయాన్ని తెలుపుతూ మొట్టమొదటగా రచిత్ భూషణ్ శ్రీవాత్సవ అనే డాక్టర్ 05 నవంబర్ 2017 నాడు తన ఫేస్బుక్ పేజిలో షేర్ చేసారు. ఈ సంఘటనకి సంబంధించి పబ్లిష్ అయిన మరికొన్ని న్యూస్ ఆర్టికల్స్ ని ఇక్కడ, ఇక్కడ చూడవచ్చు.
చివరగా, హాస్పిటల్ నుండి డిశ్చార్జ్ అవుతున్న తండ్రిని  కొడుకు చేయి పట్టుకొని తీసుకెళ్తున్న ఫోటోని తప్పుగా ప్రచారం చేస్తున్నారు.


text:
ఆదిపురుష్ సినిమాను ప్రదర్శిస్తున్న థియేటర్లలో దళితులకు ప్రవేశం లేదని చిత్ర బృందం ఎక్కడా ప్రకటించలేదు, ప్రచారంలో ఉన్న పోస్టర్ నకిలీది - FACTLY
Sai Krishna Muthyanolla
June 7, 2023
జూన్ 16న విడుదలవబోతున్న ఆదిపురుష్ సినిమాను ప్రదర్శించే థియేటర్లలో దళితులకు ప్రవేశం లేదని చెప్తూ ఆ చిత్ర బృందం ప్రకటించినట్లు ఒక పోస్టర్ యొక్క ఫోటో సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: ఆదిపురుష్ సినిమాను ప్రదర్శించే థియేటర్లలో దళితులకు ప్రవేశం లేదని చెప్తూ ఆ చిత్ర బృందం ప్రకటించింది.
ఫాక్ట్: ఆదిపురుష్ చిత్రబృందం ఎక్కడా ఇటువంటి ప్రకటన చేయలేదు. ఇది ఎడిట్ చేయబడిన పోస్టర్. కావున పోస్టులో చేయబడిన క్లెయిమ్ తప్పు.
ముందుగా, ఆదిపురుష్ చిత్ర బృందం ఇటువంటి ప్రకటన ఏమైనా చేసిందా అని చిత్ర బృందానికి సంబంధించిన సోషల్ మీడియా ఖాతాలను పరిశీలించగా, ఎక్కడా కూడా ఇటువంటి ప్రకటన చేసినట్లు ఆధారాలు లభించలేదు. ఈ విషయానికి సంబంధించి మీడియాలో కూడా ఎటువంటి కథనాలు రాలేదు.
ఇక వైరల్ అవుతున్న పోస్టర్ ఫొటోని రివర్స్ ఇమేజ్ సెర్చ్ చేయగా, 05 జూన్ 2023న విడుదల చేసిన ఇదే డిజైన్‌తో ఉన్న మరొక పోస్టర్ లభించింది. ఆదిపురుష్ సినిమాను ప్రదర్శిస్తున్న థియేటర్లలో హనుమంతుడి గౌరవార్ధం ఒక సీటును విక్రయించకుండా ఖాళీగా ఉంచబడుతుందని చిత్ర బృందం నిర్ణయించినట్లు ఈ పోస్టర్‌లో పేర్కొన్నారు.
#Adipurush to dedicate one seat in every Theatre to Lord #Hanuman and will be kept unsold honouring the beliefs of Lord Ram Bhakts. pic.twitter.com/tLCNZli2Rz
ఇదే విషయాన్ని 06 జూన్ 2023న తిరుపతిలో జరిగిన ప్రీ- రిలీజ్ ఫంక్షన్లో నటుడు ప్రభాస్ మరియు సినిమా నిర్మాతలు స్పష్టం చేశారు. వైరల్ అవుతున్న ఈ పోస్టర్‌ను గమనించగా, అసలు పోస్టర్‌లోని అక్షరాలని చెరిపివేసి ఇలా తప్పుడు సమాచారంతో ఎడిట్ చేసినట్లుగా స్పష్టంగా చూడవచ్చు. పైగా, కులం,మతం, ప్రాంతం వంటివాటి ఆధారంగా పౌరులపై వివక్ష చూపడం అనేది భారత దేశంలో చట్టరీత్యా నేరం.
చివరిగా, పై ఆధారాలను బట్టి దళితులకు ఆదిపురుష్ సినిమాను ప్రదర్శిస్తున్న థియేటర్లలో దళితులకు ప్రవేశం లేదని చెప్తున్న ఈ పోస్టర్ నకిలీదని, చిత్రబృందం ఎక్కడా ఇటువంటి ప్రకటన చేయలేదని ధృవీకరించవచ్చు.


text:
ఈ వీడియోలో కనిపిస్తున్న అగ్నిప్రమాదం మోటార్ సైకిల్‌ని గరిష్ట ఉష్టోగ్రతలో పార్క్ చేయడం వలన చోటుచేసుకోలేదు - FACTLY
Sai Krishna Muthyanolla
April 18, 2022
గరిష్ట ఉష్టోగ్రతలో మోటార్ బైక్‌ని బయట పార్క్ చేయడం వలన జరిగిన ప్రమాదం యొక్క దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఒక ద్విచక్ర వాహనం ఇంధన ట్యాంకులో నీరు పోసిన వెంటనే అందులో నుండి భారీ మంటలు చెలరేగిన దృశ్యాలని మనం ఈ వీడియోలో చూడవచ్చు. ఎండలో పార్క్ చేసిన బైక్‌పై నీరు పోస్తే, పెట్రోల్ ట్యాంక్ లోపల అధిక ఉష్టోగ్రత ఆవిరి అభివృద్ధి చెంది, వెంటనే ట్యాంక్ నుండి భారీ మంటలు చెలరేగుతాయని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: గరిష్ట ఉష్టోగ్రతలో బైక్‌ని పార్క్ చేయడం వలన జరిగిన ఒక ప్రమాదం యొక్క దృశ్యాలు.
ఫాక్ట్ (నిజం): వీడియోలోని ఘటన ఇటీవల మహారాష్ట్రలోని నాలా సోపర అనే పట్టణంలో చోటుచేసుకుంది. ఈ ప్రమాదం జరిగే ముందు, వీడియోలో కనిపిస్తున్న ద్విచక్ర వాహనం ఒక సీఎన్‌జీ ఆటోని ఢీకొంది. ఆటోని ఢీకొన్న వెంటనే మోటార్‌సైకిల్ పెట్రోల్ ట్యాంక్ నుండి చిన్నపాటి మంటలు చెలరేగాయి. పెట్రోల్ ట్యాంక్ నుండి చెలరేగిన చిన్నపాటి మంటలను ఆర్పేందుకు వాహనదారుడు పెట్రోల్ ట్యాంకులో నీరు పోయడంతో, ఒక్క సారిగా భారీ మంటలు చెలరేగి పక్కనే ఉన్న ఆటో కూడా మంటలతో కాలిపోయింది. ఈ ప్రమాదం ద్విచక్ర వాహనాన్ని అధిక ఉష్టోగ్రతలో పార్క్ చేయడం వలన చోటుచేసుకోలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘NDTV’ జర్నలిస్ట్ సునీల్ కుమార్ సింగ్ 13 ఏప్రిల్ 2022 నాడు ట్వీట్ చేసినట్టు తెలిసింది. వీడియోలోని ఘటన మహారాష్ట్రలోని నాలా సోపర పట్టణంలో చోటుచేసుకుందని ఈ ట్వీట్లో తెలిపారు. మండుతున్న ఇంధన ట్యాంకుని తెరవడం వలన ఈ ప్రమాదం చోటుచేసుకుందని ఈ ట్వీట్లో తెలిపారు.
जलती टंकी खोलना भारी पड़ा…!!
दिल दहला देने वाली ये घटना नालासोपारा पश्चिम की है..
गनीमत है युवक की जान बच गई। pic.twitter.com/Oy1M64UTCa
ఈ ఘటనకు సంబంధించిన పూర్తి వివరాలని రిపోర్ట్ చేస్తూ ‘NDTV’ వార్తా సంస్థ ఆర్టికల్ కూడా పబ్లిష్ చేసింది. ఈ ఆర్టికల్‌లో తెలిపిన వివరాల ప్రకారం, వీడియోలో కనిపిస్తున్న ద్విచక్ర వాహనం, ఈ అగ్ని ప్రమాదం జరిగే ముందు ఒక సీఎన్‌జీ ఆటోని ఢీకొంది. ఆటోని ఢీకొన్న వెంటనే మోటార్‌సైకిల్ పెట్రోల్ ట్యాంక్ నుండి చిన్నపాటి మంటలు చెలరేగినట్టు ఈ ఆర్టికల్‌లో రిపోర్ట్ చేసారు. పెట్రోల్ ట్యాంక్ నుండి చెలరేగిన చిన్నపాటి మంటలను ఆర్పేందుకు, ఆ ద్విచక్ర వాహనదారుడు పెట్రోల్ ట్యాంకులో నీరు పోయడంతో, ఒక్క సారిగా భారీ మంటలు చెలరేగి పక్కనే ఉన్న ఆటో కూడా కాలిపోయినట్టు తెలిసింది. ఈ దుర్ఘటనలో ఇద్దరికి గాయాలయ్యాయి. ఈ అగ్నిప్రమాదం ద్విచక్ర వాహనాన్ని ఎండలో పార్క్ చేయడం వలన చోటుచేసుకోలేదు. ఈ ఘటనకి సంబంధించి పబ్లిష్ చేసిన మరికొన్ని న్యూస్ రిపోర్టులని ఇక్కడ, ఇక్కడ చూడవచ్చు.
గరిష్ట ఉష్టోగ్రతలలో వాహనాలని క్రమంగా బయట పార్క్ చేయడం వలన వాహనంపై యూవి కిరణాల ప్రభావం ఎక్కువగా ఉంటుంది. దీనివలన, వాహనంపై వేసిన పెయింటింగ్ క్రమంగా పోవడం, మోటార్‌సైకిల్ ఉపకరణాలకు నష్టం కలగడం, వాహన టైర్లు పాడైపోవడం అలాగే, ఇంధన ట్యాంకు నుండి పెట్రోల్ ఆవిరి అవడం వంటి నష్టం జరుగుతుంది. పెట్రోల్ లేదా గ్యాసోలిన్ వంటి ఇంధనం వేడి కారణంగా ఆవిరైపోయే ధోరణిని కలిగి ఉంటుంది. ద్విచాక్రవాహనం లేదా మరే ఇతర వాహనమైన ఎక్కువ సమయం ఎండలో ఉంచితే, ఇంధన ట్యాంకులోని పెట్రోల్ త్వరగా ఆవిరైపోతుంది. అయితే, ఇంధన ట్యాంకుపై అమర్చిన మూతని ఒకవేళ పూర్తిగా ముసివేస్తే, ఇంధన ట్యాంక్ లోపల ఆవిరి ఒత్తిడి పెరిగి ట్యాంక్ ద్వంసమయ్యే అవకాశముంది. కానీ, ప్రస్తుతం ఉపయోగిస్తున్న ఆధునిక వాహనాలలో, ఈ ప్రమాదం కలగకుండా ఉండేందుకు డిజైనర్లు, ఇంధన ట్యాంక్ మూత దగ్గర ‘ఇంధన ట్యాంక్ వెంట్’ని అమరుస్తున్నారు. ఇంధన ట్యాంకులో ఏర్పడిన ఆవిరైన అణువులను ఈ వెంట్ బయటకి పంపిస్తుంది.
చివరగా, ఈ వీడియోలో కనిపిస్తున్న అగ్నిప్రమాదం అధిక ఉష్టోగ్రతలో ద్విచక్ర వాహనాన్ని పార్క్ చేయడం వలన చోటుచేసుకోలేదు.


text:
‘ది ఫైర్ యోగి’ డాక్యుమెంటరీ విజువల్స్‌ను కుంభమేళాలో సిద్ధ సాధువులపై BBC బృందం తీసిన వీడియో అని షేర్ చేస్తున్నారు - FACTLY
Sai Krishna Muthyanolla
January 3, 2022
BBC బృందం కుంభమేళాను కవర్ చేస్తున్నప్పుడు దాదాపు 400 మంది సిద్ధ సాధువులు తమ శరీరాన్ని అగ్ని దేవతకు సమర్పించడాన్ని ఇలా వీడియో తీసారని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. నిప్పుల కట్టెలపై పడుకొని ఉన్న సాధువులకు ఏమి జరగలేదని, అగ్నిమాపక రసాయనాల ఉనికిని కూడా గుర్తించలేకపోయారని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కుంభమేళాలో దాదాపు 400 మంది సిద్ధ సాధువులు తమ శరీరాన్ని అగ్ని దేవతకు సమర్పించడాన్ని ఇలా వీడియో తీసిన BBC బృందం.
ఫాక్ట్: ఈ వీడియో కుంభమేళాలో BBC బృందం తీయలేదు; ఈ వీడియో తంజావూరులోని యోగి, రాంబాహు స్వామి నిర్వహించిన అరుదైన అగ్ని ఆచారానికి సంబంధించింది. ‘ది ఫైర్ యోగి’ అనే డాక్యుమెంటరీ పేరుతో తమిళనాడులోని ఒక యోగి యొక్క ప్రయాణాన్ని తెలిపే వీడియో ఇది. కుంభమేళాలో దాదాపు 400 మంది సిద్ధ సాధువులు తమ శరీరాన్ని అగ్ని దేవతకు సమర్పించడాన్ని BBC బృందం వీడియో తీసిందని చెప్పడానికి ఎటువంటి ఆధారాలు లేవు. కావున, పోస్ట్ ద్వారా చెప్పేది తప్పు.
వీడియోను స్క్రీన్‌షాట్స్ తీసి రివర్స్ ఇమేజ్ సెర్చ్ చేసినప్పుడు, అదే విజువల్స్‌తో ఉన్న యూట్యూబ్ వీడియో లభించింది. దాదాపు మొదటి మూడు నిమిషాలు ఈ యూట్యూబ్ వీడియో నుండి కట్ చేసి వైరల్ వీడియో చేసినట్టు చూడొచ్చు. ‘ది ఫైర్ యోగి’ అనే టైటిల్‌తో 23 మార్చ్ 2011న ఈ యూట్యూబ్ వీడియోను అప్లోడ్ చేసారు. ఆ యూట్యూబ్ వీడియో వివరణలో, ‘ది ఫైర్ యోగి’ అనేది ఒక యోగి యొక్క ప్రయాణాన్ని తెలిపే డాక్యుమెంటరీ అని, ఒక ప్రత్యేకమైన శ్వాస పద్ధతిని ఉపయోగించి ఇలా చేయగలుగుతున్నాడని తెలిపారు. కుంభమేళ గురించి గానీ, సిద్ధ సాధువులను BBC బృందం వీడియో తీయడం గురించి గానీ ఈ వీడియోలో చెప్పలేదు.
‘ది ఫైర్ యోగి’ గురించి వీడియోలు యూట్యూబ్‌లో ఎప్పటినుంచో ఉన్నాయి అవి ఇక్కడ మరియు ఇక్కడ చూడొచ్చు.
‘ది ఫైర్ యోగి’ గురించి గూగుల్లో వెతకగా ఈ డాక్యుమెంటరీ తంజావూరులోని యోగి, రాంబాహు స్వామి నిర్వహించిన అరుదైన అగ్ని ఆచారానికి సంబంధించిందని తెలుస్తుంది. 63 ఏళ్ల యోగి గత 45 ఏళ్ల కాలంలో 1000 రోజులకు పైగా ఈ అగ్ని ఆచారాన్ని నిర్వహించారని, ఒక ప్రత్యేకమైన శ్వాస పద్ధతిని ఉపయోగించి ఇలా చేయగలుగుతున్నాడని తెలిపారు.
రాంబాహు స్వామిపై ఆజ్ తక్ వారు వీడియో రిపోర్ట్ కూడా చేసారు. కానీ, కుంభమేళాలో దాదాపు 400 మంది సిద్ధ సాధువులు తమ శరీరాన్ని అగ్ని దేవతకు సమర్పించడాన్ని BBC బృందం వీడియో తీసిందని చెప్పడానికి ఎటువంటి ఆధారాలు మాకు దొరకలేదు.
చివరగా, తంజావూరులోని యోగిపై తీసిన ‘ది ఫైర్ యోగి’ అనే డాక్యుమెంటరీ యొక్క విజువల్స్‌ను పట్టుకొని కుంభమేళాలో సిద్ధ సాధువులపై BBC బృందం తీసిన వీడియో అంటున్నారు.

created: January 3, 2022


text:
ఈ వీడియోలో కనిపిస్తున్న జెండాలు పాకిస్తాన్ దేశానివి కావు, ఇవి ఇండియన్ యూనియన్ ముస్లిం లీగ్ (IUML) పార్టీ జెండాలు - FACTLY
Sai Krishna Muthyanolla
October 3, 2022
‘రాహుల్ గాందీ చేపట్టిన BHAARATH-JODO యాత్రలో “పాకిస్తానీ జెండాలు“’ అని చెప్తున్న ఒక పోస్టు సోషల్ మీడియాలో షేర్ చేస్తున్నారు. ఇందులోని నిజానిజాల్ని ఈ ఆర్టికల్ ద్వారా పరిశీలిద్దాం .
క్లెయిమ్: రాహుల్ గాంధీ చేపట్టిన భారత్ జోడో యాత్రలో కనిపిస్తున్న పాకిస్తాన్ దేశ జెండాలు.
ఫ్యాక్ట్ (నిజం) : వీడియోలో కనిపిస్తున్న జెండాలు ఇండియన్ యూనియన్ ముస్లిం లీగ్ (IUML) అనే కేరళకి చెందిన రాజకీయ పార్టీ జెండాలు. వీడియోలో ఉన్న బ్యానర్ లో IUML pattambi madalam commitee అని రాసి ఉంది. IUML పార్టీ జెండాలని పాకిస్తాన్ దేశ జెండాలుగా పోస్టులో చెప్తున్నారు కాబట్టి అది తప్పు.
వీడియోలో కనిపిస్తున్న బ్యానర్‌లో IUML pattambi madalam commitee (IUML పట్టంబి మండలం కమిటి) అని రాసి ఉంది. దీన్ని ఆధారంగా తీస్కొని ఇంటెర్నెట్‌లో వెతకగా రెండు ఫేస్‌బుక్ పోస్ట్ లు కనిపించాయి. ‘IUML Koppam Koppam’ అనే ఫేస్‌బుక్ అకౌంట్‌లో సెప్టెంబర్ 27న వీటిని అప్లోడ్ (ఇక్కడ మరియు ఇక్కడ) చేసారు. వీడియోలో ఉన్న విజువల్స్ ఈ పోస్టులలో ఉన్న ఫొటోలతో సరిపోయాయి.
IUML-ఇండియన్ యూనియన్ ముస్లిం లీగ్ (IUML) ఒక రాజకీయ పార్టీ. IUML కేరళలో రాష్ట్ర పార్టీగా భారత ఎన్నికల సంఘంచే గుర్తించబడింది. వీడియోలో కనిపిస్తున్న జెండా ఈ పార్టీకి సంబంధించినదే, పాకిస్తాన్ జాతీయ జెండా కాదు. ఈ రెండిటి మధ్య ఉన్న వ్యత్యాసాన్ని కింద ఉన్న చిత్రంలో చూడవచ్చు. ఎడమవైపు ఉన్నది IUML పార్టీ జెండా, కుడివైపున పాకిస్తాన్ దేశ జాతీయ జెండాను చూడవచ్చు. IUML పార్టీ గురించి మరిన్ని వివరాలను ఇక్కడ చూడవచ్చు. పార్టీకి ఫేస్‌బుక్‌లో అధికారిక హ్యాండిల్ కూడా ఉంది.
ఇదివరకు కుడా IUML పార్టీ జెండాను పాకిస్తాన్ జెండాగా తప్పుగా వార్తలు వచ్చినప్పుడు Factly ఆర్టికల్స్ ని ప్రచురించింది, వాటిని మీరు ఇక్కడ మరియు ఇక్కడ చదవచ్చు.
చివరిగా, ఈ వీడియోలో కనిపిస్తున్న జెండాలు పాకిస్తాన్ దేశానివి కావు, ఇవి ఇండియన్ యూనియన్ ముస్లిం లీగ్ (IUML) పార్టీ జెండాలు.

created: October 3, 2022


text:
వీడియోలోనిది ‘ఓం’ అనే శబ్దంతో సహజసిద్ధంగా జరిగే వింత కాదు; వివిధ శబ్దాల ద్వారా పని చేసే ఒక ఫౌంటెన్ - FACTLY
Sai Krishna Muthyanolla
March 16, 2021
రెండు కొండల మధ్య ఉన్న ఓ సహజనది థాయిలాండ్ లో ఉందని, అక్కడ ‘ఓం’ అనే శబ్దం ఎంత గట్టిగా ఉచ్చరిస్తే అంత పైకి నీరు ఫౌంటెన్ లా కొండలకంటే పైకి వస్తున్నాయని, ‘ఓం’ కి తప్ప మరి ఏ పదానికి అలా జరగదని చెప్తూ ఒక వీడియోని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్:  ‘ఓం’ అని ఎంత గట్టిగా ఉచ్ఛరిస్తే అంత పైకి థాయిలాండ్ లోని ఓ సహజనది నీరు ఫౌంటెన్ లా కొండలకంటే పైకి వస్తున్న వీడియో. ‘ఓం’ కి తప్ప మరి ఏ పదానికి అలా జరగదు.
ఫాక్ట్: పోస్ట్ లోని వీడియో చైనా కి సంబంధించింది; థాయిలాండ్ కి సంబంధించింది కాదు. అది శబ్దాల ద్వారా పని చేసే ఒక ఫౌంటెన్; సహజసిద్ధంగా జరిగే వింత కాదు. అంతేకాదు, కేవలం ‘ఓం’ అనే శబ్దంతో అది పనిచేస్తుందని ఎక్కడా లేదు. కావున పోస్ట్ లో చెప్పింది తప్పు.
పోస్ట్ లోని వీడియో యొక్క స్క్రీన్ షాట్స్ ని యాన్డెక్స్ రివర్స్ ఇమేజ్ సెర్చ్ లో వెతకగా, అదే వీడియోని ఒకరు యూట్యూబ్ లో ‘వాయిస్ నియంత్రిత వాటర్ ఫౌంటెన్ ఉత్తర చైనా’ (తెలుగు అనువాదం) అనే టైటిల్ పెట్టినట్టు తెలిసింది. కొన్ని కీ-వర్డ్స్ తో ఇంటర్నెట్ లో వెతకగా, ‘Xinhua Culture&Travel’ వారి అధికారిక ట్విట్టర్ అకౌంట్ కూడా అలాంటి వీడియోనే ఒకటి పెట్టి, ఆ వీడియో చైనా (కాంగ్‌షన్ పర్వతాలు) కి సంబంధించినట్టు పేర్కొన్నారు. కాబట్టి, పోస్ట్ లోని వీడియో థాయిలాండ్ దేశానికి సంబంధించింది కాదు.
Can your voice power a fountain?
Shout your stress out and make a spout at Cangshan Mountain in north China's Shanxi Province pic.twitter.com/WQ5tUyjaLq
అది శబ్దాల ద్వారా పని చేసే ఒక ఫౌంటెన్; సహజసిద్ధంగా జరిగే వింత కాదు. అంతేకాదు, కేవలం ‘ఓం’ అనే శబ్దంతో అది పనిచేస్తుందని ఎక్కడా లేదు. వివిధ శబ్దాల తో అరిచే స్థాయి బట్టి అదే విధంగా పని చేసే వివిధ ఫౌంటెన్ల వీడియోలను ఇక్కడ, ఇక్కడ, మరియు ఇక్కడ చూడవొచ్చు. పోస్ట్ లోని వీడియోలో ఉన్న అమ్మాయి కూడా ‘ఆ…….’ అని అరిచినట్టు గమనించవొచ్చు; ‘ఓం’ అని కాదు.
చివరగా, వీడియోలోనిది ‘ఓం’ అనే శబ్దంతో సహసిద్ధంగా జరిగే వింత కాదు; వివిధ శబ్దాల ద్వారా పని చేసే ఒక ఫౌంటెన్.


text:
ఫ్రాన్స్‌లో జరుగుతున్న అల్లర్లను ఆపడానికి యోగి ఆదిత్యనాథ్‌ను పంపమని జర్మనీ మంత్రి ట్వీట్ చేయలేదు - FACTLY
Sai Krishna Muthyanolla
July 3, 2023
ఇటీవల ఫ్రాన్స్‌లో ఒక యువకుడిని ఒక పోలీసు అధికారి కాల్చి చంపిన కారణంగా అల్లర్లు చెలరేగిన నేపథ్యంలో, ఫ్రాన్స్‌లో ఉన్మాదాన్ని అణచివేసేందుకు యోగి ఆదిత్యనాథ్‌ను  ఫ్రాన్స్‌కు పంపాలని కోరుతూ జర్మన్ మంత్రి జాన్ ట్వీట్ చేశారని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: ఫ్రాన్స్‌లో జరుగుతున్న అల్లర్లను ఆపడానికి ఉత్తరప్రదేశ్ ముఖ్యమంత్రి యోగి ఆదిత్యనాథ్‌ను ఫ్రాన్స్‌కు పంపాలని కోరుతూ జర్మన్ మంత్రి జాన్ ట్వీట్ చేశారు.
ఫాక్ట్: యోగి ఆదిత్యనాథ్‌ను ఫ్రాన్స్‌కు పంపాలని కోరుతూ ట్వీట్ చేసిన వ్యక్తి జర్మనీ మంత్రి కాదు, ఎన్ జాన్ కామ్ అనే ఒక డాక్టర్. ఈ పేరుతో జర్మన్ కేబినెట్లో ఎటువంటి మంత్రి లేరు. కావున పోస్టులో చేయబడిన క్లెయిమ్ తప్పు.
ముందుగా, వైరల్ పోస్టులో ఉన్న ఫోటో ఆధారంగా, ‘Prof. N John Camm’ అనే పేరుతో ఉన్న ట్విట్టర్ ఖాతాను మేము పరిశీలించాం. ఇందులో 30 జూన్ 2023 న ఫ్రాన్స్‌లో జరుగుతున్న అల్లర్లను ఆపడానికి యోగి ఆదిత్యనాథ్‌ను ఫ్రాన్స్‌కు పంపాలని కోరుతూ ట్వీట్ చేసి ఉండడం గమనించాం. ఇదే ట్వీట్‌ను బదులిస్తూ, “ప్రపంచంలో ఎక్కడైనా ఉగ్రవాదం అల్లర్లకు ఆజ్యం పోసినప్పుడల్లా, గందరగోళం చెలరేగుతుంది మరియు ప్రపంచంలోని ఏ ప్రాంతంలోనైనా శాంతి భద్రతలు తలెత్తుతాయి. అటువంటి సమయంలో ప్రపంచమంతా ఉత్తర ప్రదేశ్లో యోగి అదిత్యనాథ్ స్థాపించిన ‘యోగి మోడల్’ కావాలని కోరుకుంటుంది”, అని యోగి అదిత్యనాథ్ కార్యాలయం యొక్క అధికారిక ట్విట్టర్ ఖాతా పేర్కొంది.
Whenever extremism fuels riots, chaos engulfs and law & order situation arises in any part of the globe, the World seeks solace and yearns for the transformative "Yogi Model" of Law & Order established by Maharaj Ji in Uttar Pradesh. https://t.co/xyFxd1YBpi
అయితే తన ట్విట్టర్ బయోలో తాను జర్మనీలో ఉండే ఒక సీనియర్ కార్డియాలజిస్ట్ మరియు జాన్ కామ్ అనే సంస్థకు చైర్మన్‌ని అని పేర్కొన్నారు. ఇదే ట్వీట్‌ను ఎక్కడా కూడా తాను జర్మనీ మంత్రిని అని చెప్పలేదు. పైగా, జర్మనీ ప్రభుత్వ అధికారిక వెబ్‌సైట్ ప్రకారం జాన్ కామ్ పేరుతో జర్మన్ కేబినెట్లో ఎటువంటి మంత్రి లేరు.
అయితే, తన ట్విట్టర్ బయోలో వెల్లడించిన వివరాలను ఆధారంగా పరిశోధించగా ఆయన పూర్తి పేరు ‘నరేంద్ర జాన్ కామ్’ అని గుర్తించాం.
మరియు తన వెబ్‌సైట్లో తను సర్జరీ చేస్తున్నప్పుడు తీసిన వీడియోని కూడా ఇక్కడ చూడవచ్చు.
అయితే ఇతని అసలు పేరు ‘నరేంద్ర విక్రమాదిత్య యాదవ్’ అని, అతని పై ఇదివరకే క్రిమినల్ కేసులు ఉన్నాయని పలువురు డాక్టర్లు, జర్నలిస్ట్లు పేర్కొనగా ఎన్ జాన్ కామ్ ఆ ఆరోపణలను ఖండిస్తూ తనకు  నరేంద్ర విక్రమాదిత్య యాదవ్ అనే వ్యక్తితో ఎటువంటి సంబంధం లేదని, ఈ ఆరోపణలు తన ప్రతిష్టకు భంగం కలిగిస్తున్నారని వారికి లీగల్ నోటీసులు పంపారు.
!!! pic.twitter.com/lzW3ijZtAi
అలాగే, ది హిందూ పత్రిక వారు ‘ఎన్ జాన్ కామ్’ ను సంప్రదించగా తాను ఎప్పుడూ పేరు మార్చుకోలేదని చెప్పినట్లు, అలాగే చికాగోలో చేసిన ఒక ఫెలోషిప్ సర్టిఫికేట్ మినహా ఎటువంటి వ్యక్తిగత డాక్యుమెంట్లు తమకు పంపలేదని, హిందూ పత్రిక పేర్కొంది.
ఇక ఇదే విషయంపై మరింత స్పష్టత కోసం మేము ‘ఎన్ జాన్ కామ్’ మరియు అతను పని చేసిన ఆసుపత్రి యాజమాన్యాలను సంప్రదించాం. తగిన సమాచారం లభించిన తర్వాత ఈ ఆర్టికల్ సవరించబడుతుంది.
చివరిగా, ఫ్రాన్స్‌లో జరుగుతున్న అల్లర్లను ఆపడానికి యోగి ఆదిత్యనాథ్‌ను ఫ్రాన్స్‌కు పంపాలని కోరుతూ జర్మని మంత్రి ట్వీట్ చేశాడని జరుగుతున్న ప్రచారంలో వాస్తవం లేదు.


text:
‘గిల్గిట్-బాల్టిస్తాన్, లడఖ్ (యు.టి), ఇండియా’ (@GB_Ladakh_India) అనే ట్విట్టర్ ప్రొఫైల్ అధికారిక హ్యాండిల్ కాదు - FACTLY
Sai Krishna Muthyanolla
May 13, 2020
‘ఆఫీస్ ఆఫ్ ది యూనియన్ టెరిటరీ ఆఫ్ లడఖ్’ యొక్క అధికారిక ట్విట్టర్ హ్యాండిల్‌కు ‘గిల్గిట్-బాల్టిస్తాన్, లడఖ్ (యు.టి), ఇండియా’ అని పేరు మార్చారని క్లెయిమ్ చేస్తూ దాని ట్విట్టర్ ప్రొఫైల్ యొక్క స్క్రీన్ షాట్ ని సోషల్ మీడియాలో ప్రచారం చేస్తున్నారు. కానీ, FACTLY విశ్లేషణలో ఆ ట్విట్టర్ హ్యాండిల్ (@GB_Ladakh_India) అధికారిక హ్యాండిల్ కాదని తెలిసింది. ఆ ప్రొఫైల్ ని మే 2020 లో క్రియేట్ చేసారు, ఇప్పుడు దాని ప్రొఫైల్ డిస్క్రిప్షన్ నుండి ‘అఫీషియల్’ అని కూడా తీసేసారు (పోస్ట్ చేసిన ఫోటో లోని ప్రొఫైల్ డిస్క్రిప్షన్ లో ‘అఫీషియల్’ అని ఉండడం చూడవచ్చు). అంతేకాక, ప్రెస్ ఇన్ఫర్మేషన్ బ్యూరో (PIB) కూడా ఇది ఒక ఫేక్ హ్యాండిల్ అని మరియు లడఖ్ యొక్క UT కి రెండు అధికారిక ట్విట్టర్ హ్యాండిల్స్ మాత్రమే ఉన్నాయని (@DIPR_Leh మరియు @InformationDep4) స్పష్టం చేసింది.
సోర్సెస్:
క్లెయిమ్ – ఫేస్బుక్ పోస్ట్ (ఆర్కైవ్డ్)
ఫాక్ట్ –
1. PIB ట్వీట్ – https://twitter.com/PIBFactCheck/status/1260448160096419841
Did you watch our new video?


text:
ఫోటో లో ఉన్నది సిరియా దేశానికి చెందిన అమ్మాయి కాదు - FACTLY
Sai Krishna Muthyanolla
October 29, 2019
ఒక ఫోటో ని ఫేస్బుక్ లో చాలా మంది పోస్టు చేసి, అందులో ఉన్న అమ్మాయి సిరియా దేశస్థురాలని ఆరోపిస్తున్నారు. ఆ ఆరోపణ ఎంత వరకు నిజమో విశ్లేషిద్దాం.
సిరియా అమ్మాయి ఫోటో .
ఫాక్ట్ (నిజం): ఫోటోలోని అమ్మాయి ఇరాక్ దేశస్థురాలు. కావున, పోస్టులోని ఆరోపణ తప్పు.
పోస్టులో ఉన్న ఫోటోని యాండెక్స్ రివర్స్ ఇమేజ్ సెర్చ్ చేసినప్పుడు, అందుకు సంబంధించిన చాలా సెర్చ్ రిజల్ట్స్ వచ్చాయి. ఒక సెర్చ్ రెసుల్ట్, ఫోటో లో ఉన్న అమ్మాయి ఇరాక్ దేశానికి చెందింది అని పేర్కొన్నారు. ఆ సెర్చ్ రెసుల్ట్ లో ఉన్న కీవర్డ్స్ తో గూగుల్ లో వెతికినప్పుడు, ‘BBC News’ వారి కథనం లభించింది. ఆ కథనం లో చాలా ఫోటోలు ఉన్నాయి. పోస్టులో ఉన్న ఫోటో కింద ‘బదుష్ సమీపంలో ఇరాక్ దళాలు మరియు ఇస్లామిక్ స్టేట్ ఉగ్రవాదుల మధ్య జరిగిన యుద్ధం వల్ల ఒక ఇరాకీ అమ్మాయి తన ఇంటి నుండి పారిపోయి వచ్చి ఏడుస్తోంది’ అని రాసి ఉంది. ‘Reuters’ వారు ‘Exodus in Mosul’ అని ప్రచురించిన కథనం లో కూడా ఆ ఫోటోని అదే సమాచారంతో పెట్టినట్టుగా చూడవచ్చు.
చివరగా, ఫోటో లో ఉన్నది సిరియా దేశానికి చెందిన అమ్మాయి కాదు, తను ఇరాక్ దేశస్థురాలు. పోస్ట్ లో చెప్పినట్టు ఆమె ఎంపిక తనకు తెలిసి జరిగిందా లేదా అనే సమాచారం ఎక్కడా దొరకలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 29, 2019


text:
ఈ ఫోటోలో ఉన్నది హత్రాస్ (ఉత్తరప్రదేశ్) అత్యాచార బాధితురాలు కాదు - FACTLY
Sai Krishna Muthyanolla
September 30, 2020
ఈ నెల (సెప్టెంబర్) 14న ఉత్తరప్రదేశ్ లోని హత్రాస్‌లో నలుగురు వ్యక్తుల చేతిలో 19 ఏళ్ళ అమ్మాయి అత్యాచారానికి గురైనట్టు, ఆ వ్యక్తులు కొట్టిన దెబ్బలకు తను 29న ఆసుపత్రి లో చనిపోయిందని బాధితురాలి గురించి పోస్ట్ చేస్తూ, చాలా మంది ఒక అమ్మాయి ఫోటోని ఒక హాష్ టాగ్ తో షేర్ చేస్తున్నారు. ఆ ఫోటో హత్రాస్ అత్యాచార బాధితురాలిదో కాదో చూద్దాం.
ముఖ్య సమాచారం: రేప్ మొదలగు తీవ్రమయిన కేసుల్లో బాధితురాలి గుర్తింపును బహిర్గతం చేసే పేరు లేదా ఇతర సమాచారాన్ని ముద్రించడం లేదా ప్రచురించడం ఇండియన్ పీనల్ కోడ్ (IPC) సెక్షన్ 228 (A) ప్రకారం నేరం. అంతే కాదు, ప్రింట్, ఎలక్ట్రానిక్, సోషల్ మీడియా మొదలైన వాటిలో ఏ వ్యక్తి అయినా బాధితురాలి గుర్తింపును బహిర్గతం చేసే పేరు లేదా ఇంకే విషయాలు ముద్రించడం లేదా ప్రచురించడం నేరం అని సుప్రీంకోర్టు 2018 లో ఇచ్చిన తీర్పులో పేర్కొంది.
క్లెయిమ్: తాజాగా హత్రాస్ (ఉత్తరప్రదేశ్) లో అత్యాచారానికి  గురైన బాధితురాలి ఫోటో.
ఫాక్ట్ (నిజం): ఫోటోలో ఉన్నది హత్రాస్ అత్యాచార బాధితురాలు కాదు. ఫోటోలో ఉన్న అమ్మాయి పేరు మనీషా. తను 2018 లోనే చనిపోయింది. డాక్టర్ల నిర్లక్షం వల్ల చనిపోయిందని 2018 లో ‘Justice For Manisha’ అనే హాష్ టాగ్ తో కొందరు ఇదే ఫోటోని పోస్ట్ చేసారు. కావున పోస్ట్ లో చెప్పింది తప్పు.
పోస్ట్ లో పెట్టిన హాష్ టాగ్ తో టైం ఫిల్టర్ పెట్టి వెతకగా, ఇదే ఫోటోని కొందరు 2018 లోనే ఫేస్బుక్ లో పోస్ట్ చేసినట్టు తెలుస్తుంది. ఫోటోలో ఉన్నది మనీషా అని, డాక్టర్ల నిర్లక్షం వల్ల తను 2018 లోనే చనిపోయిందని చెప్తూ కొందరు 2018 లో పెట్టిన పోస్టులను ఇక్కడ మరియు ఇక్కడ చూడవొచ్చు. అప్పుడు పోస్ట్ చేసిన వారే, ఇప్పుడు మళ్ళీ ఆ ఫోటోలో ఉన్నది హత్రాస్ అత్యాచార బాధితురాలు కాదని పోస్ట్  చేసినట్టు ఇక్కడ మరియు ఇక్కడ చూడవొచ్చు.
ఫోటోలో ఉన్నది తన చెల్లెలు అని, తను 2018 లోనే చండీగఢ్ లో మృతి చెందిందని చెప్తూ అజయ్ పెట్టిన పోస్ట్ ని ఇక్కడ చదవొచ్చు. 2018 లో అజయ్ పెట్టిన పోస్ట్ ని ఇక్కడ చూడవొచ్చు. 2018 లో ఆ ఘటన పై ‘టైమ్స్ అఫ్ ఇండియా’ మరియు ‘దైనిక్ భాస్కర్’ వారు ప్రచురించిన వార్తలను ఇక్కడ మరియు ఇక్కడ చదవొచ్చు.
అంతేకాదు, హత్రాస్ అత్యాచార బాధితురాలి అన్నతో ‘ఇండియా టుడే’ వారు మాట్లాడగా, పోస్ట్ లోని ఫోటోలో ఉన్నది తన చెల్లెలు కాదు అని తెలిపాడు. హత్రాస్ అత్యాచార కేసుకి సంబంధించి నిందితులను ఆరెస్ట్ చేసినట్టు హత్రాస్ పోలీసులు ట్వీట్ చేసారు.
చివరగా, ఫోటోలో ఉన్నది హత్రాస్ అత్యాచార బాధితురాలు కాదు. ఫోటోలో ఉన్న అమ్మాయి పేరు మనీషా. తను 2018 లోనే డాక్టర్ల నిర్లక్ష్యం వల్ల చనిపోయింది.

created: September 30, 2020


text:
అలసట వల్ల స్పృహ తప్పిన అమ్మాయి వీడియోని హిజాబ్ నిరసనల్లో ముస్లింలు జరిపిన రాళ్ల దాడిలో గాయపడిన హిందూ అమ్మాయి అంటూ షేర్ చేస్తున్నారు - FACTLY
Sai Krishna Muthyanolla
February 11, 2022
కర్ణాటకలో హిజాబ్‌కి సంబంధించి జరుగుతున్న నిరసనల్లో ముస్లింలు జరిపిన రాళ్లదాడిలో గాయపడిన హిందూ అమ్మాయి అంటూ ఒక అమ్మాయిని మోసుకెల్తున్న వీడియోని షేర్ చేసిన పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: కర్ణాటకలో జరుగుతున్న హిజాబ్ నిరసనల్లో ముస్లింలు జరిపిన రాళ్లదాడిలో హిందూ అమ్మాయి గాయపడిన ఘటనకి సంబంధించిన వీడియో.
ఫాక్ట్: ఈ వీడియో బాగల్‌కోట్ జిల్లా, రబకవి బనహట్టిలోని ప్రభుత్వ ప్రీ యూనివర్సిటీ కాలేజీలో ఒక అమ్మాయి అస్వస్థత మరియు అలసిపోవడం వల్ల స్పృహతప్పి పడిపోబోగా కాలేజీ సిబ్బంది ఆమెని బయటికి తీసుకెళ్ళిన ఘటనకు సంబంధించింది. ఐతే ఆ సమయంలో కాలేజీ బైట హిజాబ్ నిరసనలు జరుగుతునప్పటికీ, పోస్టులో క్లెయిమ్ చేస్తునట్టు ఆ అమ్మాయి నిరసనకారులు జరిపిన రాళ్లదాడిలో గాయపడలేదు. ఇదే విషయాన్ని పలువురు జర్నలిస్టులు, జిల్లా ఎస్పీ దృవీకరించారు. వీడియోలోని అమ్మాయి ఖాళీ కడుపుతో కాలేజీకి  హాజరవడంతో స్పృహతప్పి పడిపోయిందని, రాళ్ళ దాడిలో గాయపడినందుకు కాదని కాలేజీ ప్రిన్సిపాల్ స్పష్టం చేసాడు. కావున పోస్టు ద్వారా చెప్పేది తప్పు.
ఇటీవల కర్ణాటక రాష్ట్రంలోని పలు ప్రాంతాలలో హిజాబ్ అనుకూల, వ్యతిరేక నిరసనలు జరుగుతున్న విషయం తెలిసిందే. ఈ నేపథ్యంలోనే బాగల్‌కోట్ జిల్లాలోని రబకవి బనహట్టి ప్రభుత్వ ప్రీ యూనివర్సిటీ కాలేజీ వెలుపల నిరసనకారులు రాళ్లు రువ్వుకున్నట్టు, ఈ ఘటనలో ఒక అబ్బాయి గాయపడ్డట్టు వార్తా కథనాలు రిపోర్ట్ చేసాయి. ఐతే వైరల్ వీడియోలోని అమ్మాయి మాత్రం ఈ రాళ్ల దాడిలో గాయపడలేదు.
ఈ వీడియోలోని అమ్మాయి అస్వస్థత మరియు అలసిపోవడం వల్ల స్పృహతప్పి పడిపోబోగా కాలేజీ సిబ్బంది ఆమెని బయటికి తీసుకెళ్లారని, ఆ అమ్మాయి రాళ్ల దాడిలో గాయపడలేదని ఒక జర్నలిస్ట్ ట్వీట్ చేసాడు.
Fact check : Viral video claiming this girl was injured following stone pelting over the #Hijab Row is false.
The girl was unwell, exhausted & nearly fainted after which she was helped out of the govt college campus in Bagalkot's Rabkavi banhatti while protests ensued outside. pic.twitter.com/EBG9KVgFJX
ఆల్ట్ న్యూస్ అనే ఫాక్ట్-చెకింగ్ సంస్థ కాలేజీ ప్రిన్సిపాల్‌ను వీడియోకి సంబంధించి వివరణ కోసం సంప్రదించగా, వీడియోలోని అమ్మాయి ఖాళీ కడుపుతో కాలేజీకి రావడంతో నీరసం వల్ల స్పృహతప్పి పడిపోబోగా కాలేజీ సిబ్బంది ఆమెని బయటికి తీసుకెళ్లారని, ఆమె నిరసనల్లో గాయపడలేదని స్పష్టం చేసాడు.
జిల్లా ఎస్పీ కూడా ఆ అమ్మాయి అనారోగ్యం మరియు కాలేజీ బయట జరుగుతున్న నిరసనల ఒత్తిడి వల్ల స్పృహతప్పి పడిపోబోగా కాలేజీ సిబ్బంది ఆమెని బయటికి తీసుకెళ్లారని పేర్కొన్నారు. వీటన్నిటిబట్టి, వైరల్ వీడియోలోని అమ్మాయి రాళ్ళ దాడిలో గాయపడలేదని స్పష్టమవుతుంది.
చివరగా, అలసట వల్ల స్పృహ తప్పిన అమ్మాయి వీడియోని హిజాబ్ నిరసనల్లో భాగంగా ముస్లింలు జరిపిన రాళ్ల దాడిలో గాయపడిన హిందూ అమ్మాయి అంటూ షేర్ చేస్తున్నారు.

created: February 11, 2022


text:
వీడియో లోని ఘటన జరిగింది గుజరాత్ లో, ఉత్తర్ ప్రదేశ్ లో కాదు - FACTLY
Sai Krishna Muthyanolla
June 4, 2020
ఒక మహిళని కొంతమంది వ్యక్తులు కొడుతున్న వీడియో ని ఫేస్బుక్ లో పోస్టు చేసి, ఆ మహిళ దళితురాలని, ఆమె అగ్ర జాతికి చెందిన బావిలో త్రాగునీరు తోడుకున్నందుకు అలా అమానవీయంగా కొడుతున్నారని  చెప్తున్నారు. అంతేకాదు, ఆ ఘటన ఉత్తర్ ప్రదేశ్ రాష్ట్రం లో జరిగిందని పేర్కొంటున్నారు. అయితే, వీడియోలోని మైనర్ గిరిజన బాలికని కొడుతున్నది ఆమె ఇంటి నుండి వేరొక యువకుడితో కలిసి పారిపోయినందుకు అని FACTLY విశ్లేషణలో తెలిసింది. ఆ ఘటన గుజరాత్ లోని చోటా ఉడేపూర్ లో జరిగింది. స్థానిక పోలీసులు ఆ ఘటనకు సంబంధించి 16 మంది పై కేసు కూడా  ఫైల్ చేశారు.
సోర్సెస్:
క్లెయిమ్ – ఫేస్బుక్ పోస్ట్ (ఆర్కైవ్డ్)
ఫాక్ట్ –
1. న్యూస్ ఆర్టికల్ – https://www.news18.com/news/india/gujarat-minor-tribal-girl-brutally-thrashed-for-eloping-video-goes-viral-2640541.html
2. న్యూస్ ఆర్టికల్ –
https://indianexpress.com/article/cities/ahmedabad/gujarat-minor-girl-flogged-publicly-for-eloping-three-booked-6429732/
Did you watch our new video?


text:
ఈ ఫోటోలో బుర్కా లేకుండా రాహుల్ గాంధీతో ఉన్నది ముస్కాన్ ఖాన్ కాదు; తను జార్ఖండ్ కాంగ్రెస్ ఎమ్మెల్యే అంబా ప్రసాద్ - FACTLY
Sai Krishna Muthyanolla
February 11, 2022
కర్ణాటకలో జరుగుతున్న హిజాబ్ ఘటనల్లో భాగంగా, ముస్కాన్ ఖాన్ రాహుల్ గాంధీని కలిసిన ఫోటో అంటూ ఒక పోస్ట్ ద్వారా షేర్ చేస్తున్నారు. ఇటీవల కర్ణాటకలో కొందరు వ్యక్తులు ‘జై శ్రీ రామ్’ అని ముస్కాన్ ముందు నినాదాలు చేయగా, వారికి బదులిస్తూ తను ‘అల్లా హు అక్బర్’ అన్న వీడియో చాలా వైరల్ అయింది. ఆ నేపథ్యంలో ఈ ఫోటోను షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: రాహుల్ గాంధీని కలిసిన ముస్కాన్ ఖాన్ యొక్క ఫోటో.
ఫాక్ట్: ఈ ఫోటోలో రాహుల్ గాంధీతో ఉన్నది ముస్కాన్ ఖాన్ కాదు. ఫోటోలో బుర్కా లేకుండా ఉన్నది జార్ఖండ్ కాంగ్రెస్ ఎమ్మెల్యే అంబా ప్రసాద్. జమియత్ ఉలామా-ఏ-హింద్ అనే సంస్థ ముస్కాన్ ఖాన్‌కు ఐదు లక్షల రూపాయల నగదు బహుమతిని అందజేస్తున్నట్లు ఫేస్‌బుక్‌లో చెప్పారు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
ఫోటోను రివర్స్ ఇమేజ్ సెర్చ్ చేసినప్పుడు, అదే ఫోటో ఒక ఫేస్‌బుక్ పోస్టులో లభించింది. ఆ ఫోటో పోస్ట్ చేసిన అకౌంట్ జార్ఖండ్ కాంగ్రెస్ ఎమ్మెల్యే అంబా ప్రసాద్ యొక్క ఫేస్‌బుక్ అకౌంట్. జార్ఖండ్ కాంగ్రెస్ ముఖ్య నేతలతో కలిసి రాహుల్ గాంధీని 08 ఫిబ్రవరి 2022న కలిసినట్టు తన అధికారిక ఫేస్‌బుక్ అకౌంట్‌లో అంబా ప్రసాద్ పోస్ట్ చేసారు. అంబా ప్రసాద్ యొక్క అధికారిక ఇన్‌స్టాగ్రామ్ అకౌంట్‌లో కూడా ఇదే ఫోటోను పోస్ట్ చేసారు.
ఈ ఫోటో సోషల్ మీడియాలో బాగా వైరల్ అయినప్పుడు, ఫోటోలో ఉన్నది తనే అని అంబా ప్రసాద్ ట్వీట్ కూడా చేసారు. వైరల్ చేస్తున్నవారిపై చర్య తీసుకోవాలంటూ జార్ఖండ్ పోలీస్‌ని కూడా ట్యాగ్ చేసారు. జార్ఖండ్ ఎమ్మెల్యేలు రాహుల్ గాంధీని ఢిల్లీలో ఇటీవల కలిసినప్పుడు అంబా ప్రసాద్ కూడా ఉన్నారు.
यह मैं हूं।@INCIndia पार्टी से बड़कागांव की विधायक।
इस फोटो को कर्नाटक की बुर्का वाली लड़की कहकर कलह फैलाने की कोशिश की जा रही तो बता दूं हमारी पार्टी में सबको सम्मान और अधिकार है।भगवा वस्त्र हो या हिजाब।@JharkhandPolice कृपया ऐसे ट्वीट पर फेक कमेंट वालों पर कार्रवाई करें। https://t.co/vU1CnnLBMn
కర్ణాటకలో విద్యార్థులు హిజాబ్ అనుకూల, వ్యతిరేక నిరసనలు చేస్తున్న విషయం తెలిసిందే. ఈ నిరసనల్లో భాగంగా మాండ్యాలో ముస్కాన్ ఖాన్ అనే ఒక విద్యార్థి హిజాబ్ ధరించి కాలేజీ రావడంతో, కాషాయ కండువాలు ధరించిన కొందరు విద్యార్థులు ‘జై శ్రీ రామ్’ అని ముస్కాన్ ముందు నినాదాలు చేయగా, వారికి బదులిస్తూ తను ‘అల్లా హు అక్బర్’ అన్నది.  ఈ వీడియో సోషల్ మీడియాలో వైరల్ అయ్యింది. జమియత్ ఉలామా-ఏ-హింద్ అనే సంస్థ ముస్కాన్ ఖాన్‌కు ఐదు లక్షల రూపాయల నగదు బహుమతిని అందజేస్తున్నట్లు ఫేస్‌బుక్‌లో రాశారు.
చివరగా, ఫోటోలో బుర్కా లేకుండా రాహుల్ గాంధీతో ఉన్నది ముస్కాన్ ఖాన్ కాదు; తను జార్ఖండ్ కాంగ్రెస్ ఎమ్మెల్యే అంబా ప్రసాద్.


text:
బురఖా ధరించి ఉన్న ఈ ముస్లిం మహిళను అంతర్జాతీయ మహిళా దినోత్సవం సందర్బంగా ఒకరోజు DSPగా మాత్రమే బుల్ధాన జిల్లా కలెక్టర్ నియమించారు - FACTLY
Sai Krishna Muthyanolla
July 21, 2020
ఉర్దూ మీడియంలో చదివి SP (సూపరింటెండెంట్ అఫ్ పోలీస్) అయిన మొట్టమొదటి ముస్లిం మహిళ, బురఖా ధరించి విధులకు హజారైనట్టు క్లెయిమ్ చేస్తూ పెట్టిన పోస్ట్ సోషల్ మీడియాలో వైరల్ అవుతుంది. ఆ పోస్టులో ఎంతవరకు నిజముందో చూద్దాం.
ఉర్దూ మీడియంలో చదివి SP అయిన మొట్టమొదటి ముస్లిం మహిళ, బురఖా ధరించి విధులకి హాజరయ్యారు.
ఫాక్ట్ (నిజం): బురఖా ధరించి పోలీసుల ముందు కూర్చున్న ఫోటోలోని ఆ ముస్లిం మహిళ SP కాదు. 2020 అంతర్జాతీయ మహిళా దినోత్సవం సందర్బంగా ఉర్దూ పాఠశాలలో చదువుతున్న సహరీష్ కన్వల్ అనే ముస్లిం మహిళను ఒక్కరోజు DSP ( డిప్యూటీ సూపరింటెండెంట్ అఫ్ పోలీస్) గా బుల్ధాన జిల్లా కలెక్టర్ నియమించారు. కావున, పోస్టులో చేసిన క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతకగా, ‘Times of India’ వారు ‘5 మార్చ్ 2020’ నాడు తమ అధికారిక యూట్యూబ్ ఛానెల్లో పోస్ట్ చేసిన వీడియోలో ఈ ఫోటోకి సంబంధించిన వివరాలు దొరికాయి. ఈ ఘటన మహారాష్ట్రలోని బుల్ధాన జిల్లాలో చోటుచేసుకునట్టు ఆ వీడియో ఆధారంగా తెలిసింది. 2020 అంతర్జాతీయ మహిళా దినోత్సవం సందర్బంగా, ఉర్దూ పాఠశాలలో చదువుతున్న సహరీష్ కన్వల్ అనే ముస్లిం మహిళను ఒక్కరోజు DSP (డిప్యూటీ సూపరింటెండెంట్ అఫ్ పోలీస్) గా బుల్ధాన జిల్లా కలెక్టర్ సుమన్ చంద్ర నియమించినట్టు ఆ వీడియోలో తెలిపారు.
పోస్టులోని అదే ఫోటోని షేర్ చేస్తూ ‘దేశ్ దూత్’ వార్త సంస్థ వారు రాసిన ఆర్టికల్ లో కూడా సహరీష్ కన్వల్ అనే ముస్లిం మహిళను ఒక్కరోజు DSPగా బుల్ధాన జిల్లా కలెక్టర్ నియమించినట్టు తెలిపారు. ఈ ఆధారాలతో పోస్టులో చూపిస్తున్న ముస్లిం మహిళ  ఒక్కరోజు మాత్రమే DSPగా విధులు నిర్వహించినట్టు ఖచ్చితంగా చెప్పవచ్చు.
చివరగా, ఫోటోలో బురుఖా ధరించి ఉన్న ముస్లిం మహిళను అంతర్జాతీయ మహిళ దినోత్సవం సందర్బంగా ఒకరోజు DSPగా బుల్ధాన జిల్లా కలెక్టర్ నియమించారు.


text:
గ్లోబల్ హంగర్ ఇండెక్స్ (GHI) ర్యాంకింగ్స్ కేవలం ఆహారధాన్యాల సరఫరా గొలుసుపై ఆధారపడి ఉండదు - FACTLY
Sai Krishna Muthyanolla
April 6, 2022
“హాంగర్ ఇండెక్స్‌లో మన స్థానం కంటే 36 స్థానాలు ముందు ఉండి మెరుగ్గా ఉన్న శ్రీలంకకు భారత్ ఇప్పుడు బియ్యం సరఫరా చేస్తోంది. 3 లక్షల టన్నుల ఒప్పందంలో భాగంగా 40 వేల టన్నులు వెంటనే సరఫరా. అంతర్జాతీయ ఇండెక్స్‌లను నమ్మకండి”, అంటూ సోషల్ మీడియాలో ఒక పోస్టు షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: గ్లోబల్ హంగర్ ఇండెక్స్ (GHI) ర్యాంకింగ్స్ కేవలం ఆహారధాన్యాల సరఫరా గొలుసుపై ఆధారపడి ఉంటుంది.
ఫాక్ట్ (నిజం): గ్లోబల్ హంగర్ ఇండెక్స్ (GHI) స్కోర్లని ఆయా దేశాలలో పోషకాహార లోపంతో బాధపడుతున్న జనాభా శాతాన్ని, న్యుట్రిషన్ లోపంతో (చైల్డ్ వాస్టింగ్, చైల్డ్ స్టున్టింగ్) బాధపడుతున్న చిన్నారుల శాతాన్ని అలాగే, అయిదు సంవత్సరాల వయసు లోపు చనిపోయిన చిన్న పిల్లల సంఖ్యని ఆధారంగా లెక్కిస్తారు. గ్లోబల్ హంగర్ ఇండెక్స్ స్కోర్ కేవలం ఆహారధాన్యాల సరఫరా గొలుసుపై ఆధారపడి ఉండదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయింకు సంబంధించి గ్లోబల్ హంగర్ ఇండెక్స్ (GHI) గణాంకాలని ఎలా లేక్కిస్తారని ఇంటర్నెట్‌లో వెతికితే, దీనికి సంబంధించిన పూర్తి సమాచారం గ్లోబల్ హంగర్ ఇండెక్స్ వెబ్సైటులో లభించింది. గ్లోబల్ హంగర్ ఇండెక్స్ (GHI) స్కోర్లని మూడు దశల ప్రక్రియగా లెక్కించబడుతుందని ఈ వెబ్సైటులో తెలిపారు. వివిధ దేశాలు అందించిన నాలుగు ముఖ్యమైన సూచికల డేటా ఆధారంగా GHI స్కోర్లని లెక్కిస్తామని ఇందులో తెలిపారు.
గ్లోబల్ హంగర్ ఇండెక్స్ స్కోర్లని ఆయా దేశాలలో పోషకాహార లోపంతో బాధపడుతున్న జనాభా శాతాన్ని, న్యుట్రిషన్ లోపంతో (చైల్డ్ వాస్టింగ్, చైల్డ్ స్టున్టింగ్) బాధపడుతున్న చిన్నారుల శాతాన్ని అలాగే, అయిదు సంవత్సరాల వయసు లోపు చనిపోయిన చిన్న పిల్లల సంఖ్యను ఆధారంగా చేసుకొని లెక్కిస్తారని GHI వారు తమ వెబ్సైటులో స్పష్టంగా తెలిపారు. GHI స్కోరులని లెక్కించే పూర్తి పద్దతిని ఇక్కడ చూడవచ్చు. పోషకాహార సూచికలో భాగంగా ఆయా దేశాలలో సరిపడ ఆహార సరఫరా జరుగుతుందా లేదా అనేది కూడా GHI కొలుస్తుంది. కానీ, కేవలం ఆహారధాన్యాల సరఫరా సూచికను ఆధారంగా గ్లోబల్ హంగర్ ఇండెక్స్ స్కోర్లని లెక్కించారు.
2021 గ్లోబల్ హంగర్ ఇండెక్స్ ర్యాంకింగ్స్‌లో భారత దేశం 101వ స్థానంలో ఉండగా, శ్రీలంక 65వ స్థానంలో నిలిచింది. శ్రీలంక ప్రస్తుతం మునుపెన్నడు ఎరగని ఆర్ధిక సంక్షోభంలో ఉన్న కారణంగా, శ్రీలంక ప్రభుత్వం అభ్యర్థన మేరకు భారత ప్రభుత్వం శ్రీలంక దేశానికి మూడు లక్షల టన్నుల ఆహార ధాన్యం పంపిణీ చేస్తామని హామీ ఇచ్చింది. ఇందులో భాగంగా భారత ప్రభుత్వం 40 వేల టన్నుల బియ్యం ధాన్యాన్ని ఇప్పటికే శ్రీలంకకు సమకూర్చింది.
చివరగా, గ్లోబల్ హంగర్ ఇండెక్స్ (GHI) ర్యాంకింగ్స్ కేవలం ఆహారధాన్యాల సరఫరా గొలుసుపై ఆధారపడి ఉండదు.


text:
ఆయుష్మాన్ హెల్త్ కార్డు ద్వారా ప్రభుత్వం ఎటువంటి హెల్త్ ఇన్సూరెన్స్ లేదా నగదు ప్రయోజనాలు అందించట్లేదు - FACTLY
Sai Krishna Muthyanolla
January 10, 2022
ఆయుష్మాన్ హెల్త్ కార్డ్ ద్వారా ఉచితంగా 5 లక్షల రూపాయల బెనిఫిట్స్ పొందొచ్చని క్లెయిమ్ చేస్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. పోస్టులో ఈ హెల్త్ కార్డ్ అప్లై చేసుకోవడానికి సంబంధించిన లింక్ కూడా అందించారు. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: ఆయుష్మాన్ హెల్త్ కార్డ్ ద్వారా ఉచితంగా 5 లక్షల రూపాయల బెనిఫిట్స్ పొందొచ్చు.
ఫాక్ట్ (నిజం): 27 సెప్టెంబర్ 2021న ఆయుష్మాన్ భారత్ డిజిటల్ మిషన్‌ని కేంద్ర ప్రభుత్వం ప్రారంభించింది. ఇందులో భాగంగా పౌరులకు ఒక హెల్త్ ఐడిని జనరేట్ చేసుకొని అవకాశం కల్పించింది. ప్రజా ఆరోగ్య వ్యవస్థను మెరుగు పరిచే ఉద్దేశంతో ఈ కార్యక్రమాన్ని చేపట్టింది. ఈ హెల్త్ ఐడిని ఎవరైనా పొందవచ్చు. ఐతే ప్రభుత్వం ఈ హెల్త్ ఐడి ద్వారా ఎటువంటి ఆర్ధిక ప్రయోజనాలు అందించట్లేదు. ఇంతకు ముందే ఆయుష్మాన్ భారత్ లేదా ప్రధాన మంత్రి జన్ ఆరోగ్య యోజన పథకం ద్వారా కేంద్ర ప్రభుత్వం 5 లక్షల రూపాయల వరకు ప్రయోజనాలను అందిస్తుంది, ఐతే దీనికి అందరు అర్హులుకారు. కేంద్ర ప్రభుత్వం గ్రామీణ మరియు పట్టణ ప్రాంత పౌరులకు వేరువేరుగా అర్హతలు రూపొందించింది, కేవలం ప్రభుత్వం నిర్దేశించిన అర్హతలు ఉన్నవారే ఈ పథకం ద్వారా ప్రయోజనం పొందవచ్చు.  కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఆయుష్మాన్ భారత్ డిజిటల్ మిషన్ (ABDM):
27 సెప్టెంబర్ 2021న ప్రధానమంత్రి నరేంద్ర మోదీ నేషనల్ డిజిటల్ హెల్త్ మిషన్ (NDHM) ప్రారంభించారు, దీనినే ఆయుష్మాన్ భారత్ డిజిటల్ మిషన్ (ABDM) అని కూడా అంటారు. ఇందులో భాగంగా పౌరుల సమగ్ర ఆరోగ్య సమాచారం పొందపరచే విధంగా అందరికి ఒక నేషనల్ హెల్త్ ఐడి అందించనుంది. ఆయుష్మాన్ భారత్ డిజిటల్ మిషన్‌లో భాగం కావాలనుకునేవారు ఈ హెల్త్ ఐడిని పొందవచ్చు.
పౌరులు తమ ఆరోగ్యానికి సంబంధించిన మెడికల్ రికార్డ్స్ ఈ ఐడి ద్వారా ఆన్లైన్‌లో పొందపరచవచ్చు. ఇలా చేయడం ద్వారా పౌరులు ఆరోగ్యానికి సంబంధించిన సమాచారం పొందవచ్చు. అదేవిధంగా ఆరోగ్య సేవలందించే సంస్థలు ఈ డేటా ద్వారా పౌరులకు మెరుగైన ఆరోగ్య సేవలు అందించవచ్చు, ప్రభుత్వాలు కూడా ఈ సమాచారం ఆధారంగా మెరుగైన చట్టాలు రూపొందించొచ్చు అనే ఉద్దేశంతో ఈ మిషన్‌ని ప్రారంభించారు.
ఈ డిజిటల్ హెల్త్  ఐడిని ఎవరైనా పొందవచ్చు. అలాగే పౌరులు తమ డేటాని గోప్యంగా ఉంచే అవకాశం కూడా ఉంది. ఐతే పోస్టులో చెప్తునట్టు ఈ ఐడి ద్వారా 5 లక్షల రూపాయల బెనిఫిట్స్ పొందవచన్నది నిజం కాదు, ఈ ఐడి ద్వారా ప్రత్యేకంగా ఎటువంటి నగదు ప్రయోజనాలు లేవు.
ఆయుష్మాన్ భారత్ లేదా ప్రధాన మంత్రి జన్ ఆరోగ్య యోజన:
కేంద్ర ప్రభుత్వం 2018లోనే ఆయుష్మాన్ భారత్ కార్యక్రమాన్ని ప్రారంభించింది, దీనినే ఇప్పుడు ప్రధాన మంత్రి జన్ ఆరోగ్య యోజన అని అంటున్నారు. ఈ పథకం ద్వారా ప్రభుత్వం పౌరులకు 5 లక్షల రూపాయల వరకు భీమా ప్రయోజనాలను అందిస్తుంది. ఐతే ఈ పథకం అందరికీ  వర్తించదు. కేంద్ర ప్రభుత్వం గ్రామీణ మరియు పట్టణ ప్రాంతాలలో పథకం అమలుకు సంబంధించి కొన్ని అర్హతలను సూచించింది, కేవలం ఈ అర్హతలకు లోబడి ఉన్నవారే ఈ పథకం ద్వారా ప్రయోజనాలు పొందవచ్చు.
ఐతే పోస్టులో తెలిపిన హెల్త్ కార్డుకి, ఆయుష్మాన్ భారత్ ద్వారా అందించే 5 లక్షల రూపాయల హెల్త్ ఇన్సురన్సుకి ఎటువంటి సంబంధంలేదు. ఈ డిజిటల్ హెల్త్ కార్డు లేనివారు కూడా  ఆయుష్మాన్ భారత్ ద్వారా ప్రయోజనం పొందవచ్చు.
చివరగా, ఆయుష్మాన్ హెల్త్ కార్డు ద్వారా ప్రభుత్వం ఎటువంటి హెల్త్ ఇన్సూరెన్స్ లేదా నగదు ప్రయోజనాలు అందించట్లేదు.

created: January 10, 2022


text:
మేడ్చల్ జిల్లాలో 95,040 రేషన్ కార్డులు రద్దయ్యాయని వస్తున్న వార్తలు అవాస్తవమని ప్రభుత్వం స్పష్టం చేసింది - FACTLY
Sai Krishna Muthyanolla
January 5, 2024
మేడ్చల్ జిల్లాలో 95,040 రేషన్ కార్డులు రద్దు అయినట్టు ఒక వార్త సోషల్ మీడియాలో విస్తృతంగా షేర్ అవుతోంది. జిల్లాకు సంబంధించి మండలాల వారిగా ఏయే మండలంలో ఎన్ని రేషన్ కార్డులు రద్దు అయ్యాయో అన్న వివరాలు కూడా షేర్ చేస్తున్నారు. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: మేడ్చల్ జిల్లాలో 95,040 రేషన్ కార్డులు రద్దు అయ్యాయి.
ఫాక్ట్(నిజం): రాష్ట్రంలో తమ ప్రభుత్వం ఇప్పటి వరకు ఒక్క రేషన్ కార్డును కూడా రద్దు చేయలేదని పౌరసరఫరాల శాఖ మంత్రి ఉత్తమ్ కుమార్ రెడ్డి స్పష్టం చేసారు. 2016లో మేడ్చల్ జిల్లాలో రద్దయిన రేషన్ కార్డులకు సంబంధించి వార్తా కథనాలు ఇవే గణాంకాలను ప్రచురించాయి. దీన్నిబట్టి గతంలో మేడ్చల్ జిల్లాలో రద్దయిన రేషన్ కార్డులకు సంబంధించిన సమాచారాన్ని ఇప్పుడు తిరిగి షేర్ చేస్తున్నారని అర్ధం చేసుకోవచ్చు. కావున పోస్టు ద్వారా చెప్పేది తప్పు.
మేడ్చల్ జిల్లాలో 95,040 రేషన్ కార్డులు రద్దు అయినట్టు Way2News సంస్థ ఒక వార్తను ప్రచురించింది. దీనివల్ల ఈ సోషల్ మీడియాలో విస్తృతంగా షేర్ అయ్యింది. ఈ నేపథ్యంలోనే ప్రభుత్వం ఈ అంశంపై స్పష్టతనిచ్చింది. పౌరసరఫరాల శాఖ మంత్రి ఉత్తమ్ కుమార్ రెడ్డి ట్విట్టర్ ద్వారా స్పందిస్తూ రేషన్ కార్డులు రద్దు అయినట్టు జరుగుతున్న ప్రచారం పూర్తిగా అబద్ధం అని, తెలంగాణ రాష్ట్రంలో తమ ప్రభుత్వం ఇప్పటి వరకు ఒక్క రేషన్ కార్డును కూడా రద్దు చేయలేదని స్పష్టం చేసారు. దీనికి సంబంధించిన వార్తా కథనాలు ఇక్కడ చూడొచ్చు.
Asad, this news of cancellation of ration cards is totally false. Let me assure you, not one single ration card has been cancelled anywhere in the state by our Government. @asadowaisi https://t.co/sOyDEAfEo0
ప్రభుత్వ స్పష్టత అనంతరం Way2News కూడా ముందు ప్రచురించిన వార్తను తొలగించింది. ఐతే ఇక్కడ గమనించాల్సిన విషయం ఏంటంటే 2016లో మేడ్చల్ జిల్లాలో రద్దయిన రేషన్ కార్డులకు సంబంధించి సుప్రీం కోర్టు ఆదేశాల మేరకు 2022లో తెల్లరేషన్ కార్డుల పునఃపరిశీలణ జరిగింది. ఈ వార్తను ప్రచురించిన కథనాలు గతంలో రద్దయిన రేషన్ కార్డులకు సంబంధించి ఇవే గణాంకాలను ప్రచురించాయి (ఇక్కడ మరియు ఇక్కడ). దీన్నిబట్టి 2016లో మేడ్చల్ జిల్లాలో రద్దయిన రేషన్ కార్డులకు సంబంధించిన సమాచారాన్ని ఇప్పుడు తిరిగి షేర్ చేస్తున్నారని అర్ధం చేసుకోవచ్చు.
చివరగా, మేడ్చల్ జిల్లాలో 95,040 రేషన్ కార్డులు రద్దయ్యాయని వస్తున్న వార్తలు అవాస్తవమని ప్రభుత్వం స్పష్టం చేసింది.

created: January 5, 2024


text:
నేతాజీ సుభాష్ చంద్రబోస్ జయంతి రోజున గణతంత్ర దినోత్సవం జరపాలని ప్రభుత్వం నిర్ణయించలేదు, కేవలం వేడుకలు ఆ రోజు మొదలుపెడతారు - FACTLY
Sai Krishna Muthyanolla
January 24, 2022
‘ఇప్పటి నుండి గణతంత్ర దినోత్సవం నేతాజీ పుట్టిన రోజు అయిన 23 జనవరి నాడు జరుగుతుంది’ అని చెప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: ఇప్పటి నుండి గణతంత్ర దినోత్సవం నేతాజీ పుట్టిన రోజు అయిన 23 జనవరి నాడు జరుగుతుంది.
ఫాక్ట్ (నిజం): సాధారణంగా ప్రతీ సంవత్సరం గణతంత్ర దినోత్సవ వేడుకలు 24 జనవరి రోజు మొదలవుతుంటాయి. ఐతే ఈ సంవత్సరం నుండి నేతాజీ సుభాష్ చంద్రబోస్ జయంతి అయిన 23 జనవరి నుండి మొదలవుతాయని ప్రభుత్వ వర్గాలు వెల్లడించినట్టు వార్తా కథనాలు రిపోర్ట్ చేసాయి. ఐతే వేడుకలను ముందుగా మొదలుపెట్టాలని తీసుకున్న ఈ నిర్ణయాన్ని తప్పుగా అర్ధం చేసుకొని ఏకంగా గణతంత్ర దినోత్సవం నేతాజీ పుట్టిన రోజున జరుపుతరంటూ షేర్ చేస్తున్నారు. ఇదిలా ఉంటే గురుగోవింద్ సింగ్ కుమారుల స్మారకార్థం డిసెంబర్ 26వ తేదీని ‘వీర్ బల్ దివస్‌గా’ గుర్తించాలని ప్రభుత్వ నిర్ణయించినట్టు ప్రధాని నరేంద్ర మోదీ గత డిసెంబర్‌లో ప్రకటించారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
సాధారణంగా ప్రతీ సంవత్సరం 24 జనవరి రోజున మొదలయ్యే గణతంత్ర దినోత్సవ వేడుకలను ఇప్పటినుండి నేతాజీ సుభాష్ చంద్రబోస్ జయంతి అయిన 23 జనవరి రోజున మొదలుపెట్టాలని ప్రభుత్వం నిర్ణయించినట్టు వార్తా సంస్థలు రిపోర్ట్ చేసాయి (ఇక్కడ, ఇక్కడ మరియు ఇక్కడ). మన చరిత్ర, సంస్కృతికి సంబంధించిన ముఖ్యమైన అంశాలను జరుపుకోవడం/ జ్ఞాపకం చేసుకోవాలన్న ప్రభుత్వం ఉద్దేశానికి అనుగుణంగా ఈ నిర్ణయం తీసుకున్నట్టు వార్తా కథనాలు రిపోర్ట్ చేసాయి.
ఐతే ప్రభుత్వం తీసుకున్న ఈ నిర్ణయాన్ని బోస్ జయంతి రోజు గణతంత్ర దినోత్సవం జరపనున్నట్టు తప్పుగా అర్ధం చేసుకున్నారు. నిజానికి గణతంత్ర దినోత్సవం తేదీలో ఎటువంటి మార్పు లేదు. 26 జనవరి 1950 నుండి మన రాజ్యాంగం అమల్లోకి వచ్చింది, ఈ జ్ఞాపకార్థం మనం ప్రతీ సంవత్సరం 26 జనవరిన గణతంత్ర దినోత్సవం జరుపుకుంటాము.
ఇదిలా ఉంటే, గురుగోవింద్ సింగ్ కుమారుల స్మారకార్థం డిసెంబర్ 26వ తేదీని ‘వీర్ బల్ దివస్‌గా’ గుర్తించాలని ప్రభుత్వ నిర్ణయించినట్టు ప్రధాని నరేంద్ర మోదీ గత డిసెంబర్‌లో ప్రకటించారు.
చివరగా, నేతాజీ సుభాష్ చంద్రబోస్ జయంతి రోజున గణతంత్ర దినోత్సవం జరపాలని ప్రభుత్వం నిర్ణయించలేదు, కేవలం వేడుకలు బోస్ జయంతి రోజు మొదలవుతాయి.

created: January 24, 2022


text:
Childeal.in వెబ్ సైట్ ద్వారా ఆనందయ్య మందును బుక్ చేసుకునేలా ప్రభుత్వం ఎటువంటి ఏర్పాటు చేయలేదు - FACTLY
Sai Krishna Muthyanolla
June 6, 2021
Childeal.in అనే వెబ్ సైట్ ద్వారా ఆనందయ్య మందును బుక్ చేసుకునేలా ప్రభుత్వం ఏర్పాటు చేసిందని ఒక సోషల్ మీడియా పోస్ట్ ద్వారా బాగా షేర్ చేస్తున్నారు. ఆనందయ్య కరోనా మందుకు ప్రభుత్వం ఈ మధ్య అనుమతి ఇవ్వడంతో ఈ విషయం ప్రాధాన్యత సంతరించుకుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: childeal.in వెబ్ సైట్ ద్వారా ఆనందయ్య మందును బుక్ చేసుకునేలా ప్రభుత్వం ఏర్పాటు.
ఫాక్ట్: Childeal.in అనే వెబ్ సైట్ ఓపెన్ చేయటానికి ప్రయత్నించినప్పుడు ఇది ఒక స్పామ్ వెబ్ సైట్ అని తెలుస్తుంది. ఎందుకంటే అందులో ఆనందయ్య మందుకు సంబంధించి  ఎటువంటి సమాచారం లభించలేదు. దానితో పాటు ఆంధ్రప్రదేశ్ ప్రభుత్వం తమ ఫాక్ట్ చెక్ ట్విట్టర్ అకౌంట్ ద్వారా ఆనందయ్య మందు పంపిణికి సంబంధించి వైరల్ అవుతన్న వెబ్ సైట్ ఫేక్ అని స్పష్టం చేసారు. కావున, పోస్ట్ ద్వారా చెప్పేది తప్పు.
ఆనందయ్య మందు పంపిణికి సంభందించి న్యూస్ ఆర్టికల్స్ గురించి వెతికినప్పుడు రెండు న్యూస్ ఆర్టికల్స్ లభించాయి. ఒక న్యూస్ ఆర్టికల్ లో ఆనందయ్య కరోనా మందుకు రాష్ట్ర ప్రభుత్వం అనుమతి ఇవ్వడంతో పంపిణి విధానంపై నెల్లూరు కలెక్టర్ క్యాంపు కార్యాలయంలో అధికారులు సమావేశం నిర్వహించారని, ఆనందయ్య మందులను వీలైనంత త్వరలో ఆన్ లైన్ ద్వారా పంపణీ ప్రారంభిస్తామని నెల్లూరు జిల్లా కలెక్టర్ చక్రధర్ బాబు వెల్లడించారని తెలుస్తుంది. మరొక న్యూస్ ఆర్టికల్ లో ప్రభుత్వం అనుమతి ఇచ్చిన నేపధ్యంలో 07 జూన్ 2021 తేదీ నుంచి ఆయుర్వేద మందు పంపిణికి అవసరమైన సన్నాహాలు ముమ్మరంగా సాగుతున్నాయని తెలిపారు. ఈ రెండు న్యూస్ ఆర్టికల్స్ లో ఏ వెబ్ సైట్ ద్వారా పంపిణి చేస్తారో తెలుపలేదు.
కానీ పలు ఇతర వార్తా సంస్థలు – TV9 తెలుగు (ఆర్కైవ్), NTV తెలుగు (ఆర్కైవ్), Zee Hindustan తెలుగు (ఆర్కైవ్), Telangana Today (ఆర్కైవ్) ఆనంద‌య్య మందు కోసం ‘childeal.in’ వెబ్‌సైట్‌లో రిజిస్టర్ చేసుకోవాల్సి ఉంటుందని, ఆ వెబ్‌సైట్ పేరును నెల్లూరు జిల్లా అధికార యంత్రాంగం ప్ర‌క‌టించిందని తమ ఆర్టికల్స్ లో పేర్కొన్నారు.
childeal.in అనే వెబ్ సైట్ ఓపెన్ చేయటానికి ప్రయత్నించినప్పుడు, ఇది ఒక స్పామ్ వెబ్ సైట్ అని తెలుస్తుంది. ఎందుకంటే అందులో ఆనందయ్య మందుకు సంబంధించి  ఎటువంటి సమాచారం లభించలేదు. దానితో పాటు ఆ వెబ్ సైట్ లో ఉన్న సమాచారం వేరే వెబ్ సైట్ కి డైరెక్ట్ అవుతుంది.
తెలంగాణా పోలీస్ సైబర్ క్రైమ్ డిపార్టుమెంటు వారు తమ ట్విట్టర్ అకౌంట్ ద్వారా ఆనందయ్య మందు పంపిణి కి సంభందించిన ఆ వెబ్ సైట్ ఫేక్ అని తెలిపారు.
Fake …@TelanganaCMO @KTRTRS @TelanganaDGP @TelanganaCOPs @cyberabadpolice @RachakondaCop @hydcitypolice pic.twitter.com/0B3joKL4hv
ఆంధ్రప్రదేశ్ ప్రభుత్వం తమ ఫాక్ట్ చెక్ ట్విట్టర్ అకౌంట్ ద్వారా ఆనందయ్య మందు పంపిణికి సంభందించి వైరల్ అవుతన్న వెబ్ సైట్ నిజం కాదని, అటువంటి అధికారిక వెబ్ సైట్ అసలు  లేదని మరియు మరే ఇతర వెబ్ సైట్ కి ప్రభుత్వం అనుమతి ఇవ్వలేదని తెలిపారు. ఒక వేళ అటువంటి వెబ్ సైట్ ఏదయినా ఉంటె ఆరోగ్య శాఖ దానికి సంబంధించిన  ఉత్తర్వులు జారీ చేస్తారని కూడా స్పష్టం చేసారు. ఇదే సమాచారాన్ని తెలుపుతూ ‘NEWS18 తెలుగు’ ప్రచురించిన కథనాన్ని ఇక్కడ చదవొచ్చు.
Any such official platform should only be notified by the Andhra Pradesh Health Department @arogyaandhra.
Be aware of false claims and kindly check the authenticity of any message before forwarding.
చివరగా, Childeal.in వెబ్ సైట్ ద్వారా ఆనందయ్య మందును బుక్ చేసుకునేలా ప్రభుత్వం ఇంకా ఎటువంటి ఏర్పాటు చేయలేదు.


text:
ఈ ISDO రిక్రూట్మెంట్‌కీ, ప్రభుత్వానికీ ఎటువంటి సంబంధంలేదు, సంస్థ వెబ్సైటులో ఈ రిక్రూట్మెంట్‌కి సంబంధించి పూర్తి వివరాలు కూడా లేవు - FACTLY
Sai Krishna Muthyanolla
September 22, 2021
లేబర్ అండ్ ఎంప్లాయిమెంట్ డిపార్టుమెంట్ ఆధ్వర్యంలోని ఇండియన్ స్కిల్ డెవలప్మెంట్ ఆర్గానైజేషన్ 3842 పోస్టుల నియామకం చేపడుతుందని, అప్లికేషను లింక్ షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఈ నియామకానికి సంబంధించిన నిజమేంటో చూద్దాం.
క్లెయిమ్: లేబర్ అండ్ ఎంప్లాయిమెంట్ డిపార్టుమెంట్ ఆధ్వర్యంలోని ఇండియన్ స్కిల్ డెవలప్మెంట్ ఆర్గానైజేషన్ 3842 పోస్టుల నియామకం చేపడుతుంది.
ఫాక్ట్ (నిజం): ఈ రిక్రూట్మెంట్‌కి ప్రభుత్వానికీ ఎటువంటి సంబంధంలేదు. కేంద్ర స్కిల్ డెవలప్మెంట్ అండ్ ఎంట్రప్రెన్యూర్‌షిప్ మంత్రిత్వ శాఖ వెబ్సైటులోగాని లేక దీని అనుబంధ సంస్థల వెబ్సైటుల్లో ఈ రిక్రూట్మెంట్ గురించి ఎటువంటి సమాచారం లేదు. ఈ ISDO వెబ్సైటు డొమైన్ మార్చ్ 2021లో అమెరికాలో రిజిస్టర్ అయ్యింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఈ రిక్రూట్మెంట్‌కీ, ప్రభుత్వానికీ ఎటువంటి సంబంధంలేదు. కేంద్ర స్కిల్ డెవలప్మెంట్ అండ్ ఎంట్రప్రెన్యూర్‌షిప్ మంత్రిత్వ శాఖ వెబ్సైటులో గానీ లేక దీని అనుబంధ సంస్థల వెబ్సైటుల్లో  గానీ ఈ రిక్రూట్మెంట్ గురించి ఎటువంటి సమాచారం లేదు. ఇది ప్రభుత్వ నియామకం అయ్యుంటే, దీని గురించి సమాచారం అందుబాటులో ఉండాలి. కానీ, ఇంటర్నెట్‌లో దీని గురించి ఎటువంటి సమాచారం మాకు లభించలేదు.
కేంద్ర స్కిల్ డెవలప్మెంట్ అండ్ ఎంట్రప్రెన్యూర్‌షిప్ మంత్రిత్వ శాఖ స్కిల్ ఇండియా కార్యక్రమంలో భాగంగా నేషనల్ స్కిల్ డెవలప్మెంట్ కార్పొరేషన్ (NSDC) ద్వారా వివిధ సంస్థలు, ఇతర ప్రభుత్వ మంత్రిత్వ శాఖలు, NGOలతో కలిసి యువతకు పరిశ్రమ సంబంధిత నైపుణ్య శిక్షణ అందిస్తుంది. ఐతే ISDO వెబ్సైటులో ఈ సంస్థ ప్రభుత్వంతో కలిసి పని చేస్తునట్టు ఎటువంటి సమాచారం లేదు. సంస్థ ఫోన్ నెంబర్ గాని, పూర్తి అడ్రస్ వివరాలు కూడా లేవు. పైగా ఈ రిక్రూట్మెంట్‌కి సంబంధించిన డిటైల్డ్ నోటిఫికేషన్ కూడా అందుబాటులో లేదు.
కేంద్ర స్కిల్ డెవలప్మెంట్ అండ్ ఎంట్రప్రెన్యూర్‌షిప్ మంత్రిత్వ శాఖ అనుబంధ సంస్థ అయిన నేషనల్ స్కిల్ డెవలప్మెంట్ కార్పొరేషన్ (NSDC) వెబ్సైటులో స్కిల్ డెవలప్మెంట్ పేరుతో జరుగుతున్న ఫేక్ నియామకాలు జరుగుతున్నాయని, ఈ నియామకాలకి NSDCకి ఎటువంటి సంబంధంలేదని తెలుపుతూ, కొన్ని ఫేక్ నియామకాల ఉదాహారణలు కూడా ఇచ్చారు.
పైగా ఇండియన్ స్కిల్ డెవలప్మెంట్ ఆర్గానైజేషన్ వెబ్సైటు (https://isdoindia.org/) డొమైన్ మార్చ్ 2021లో అమెరికాలో రిజిస్టర్ అయ్యింది. వీటన్నిటి బట్టి ఈ రిక్రూట్మెంట్‌కి ప్రభుత్వానికి ఎటువంటి సంబంధంలేదని అర్ధమవుతుంది.
చివరగా, ఈ ISDO రిక్రూట్మెంట్‌కీ,  ప్రభుత్వానికీ ఎటువంటి సంబంధంలేదు, సంస్థ వెబ్సైటులో ఈ రిక్రూట్మెంట్‌కి సంబంధించి పూర్తి వివరాలు కూడా లేవు.

created: September 22, 2021


text:
భారత ప్రభుత్వం మతాల వారీగా నేర గణాంకాలు, పన్ను సంబంధిత డేటాను విడుదల చేయదు - FACTLY
Sai Krishna Muthyanolla
August 8, 2023
భారతదేశ జనాభాలో 18% ఉన్న ముస్లింలు సాంఘిక దురాచారాలకు ఎక్కువగా దోహదపడుతున్నారని సోషల్ మీడియాలో ఒక పోస్ట్ విస్తృతంగా షేర్ చేయబడుతోంది. ఈ పోస్టులో కొన్ని గణాంకాలను షేర్ చేస్తూ, 98% అత్యాచారాలు, 95% దోపిడీలు, 100% ఉగ్రవాదం, 300% జనాభా పెరుగుదల, 800% ప్రభుత్వ సేవల్లో- వాటా పంచుకొంటున్న ముస్లింలు, కేవలం 0.1% పన్ను మాత్రమే చెల్లిస్తున్నారని క్లెయిమ్ చేస్తున్నారు. ఈ పోస్ట్‌లో చేసిన క్లెయిమ్ యొక్క వాస్తవికతను ఈ ఆర్టికల్ ద్వారా పరిశీలిద్దాం.
క్లెయిమ్: భారతదేశంలో ముస్లింలు 98% అత్యాచారాలు, 95% దోపిడీలు, 100% తీవ్రవాదం, 300% జనాభా పెరుగుదల, 800% ప్రభుత్వ సేవల వినియోగంలో వాటా దారులైతే, కేవలం 0.1% పన్ను మాత్రమే వీళ్ళు కడుతున్నారు.
ఫాక్ట్(నిజం): భారతదేశంలో ముస్లింలు 98% అత్యాచారాలు, 95% దోపిడీలు, 100% తీవ్రవాదం, 300% జనాభా విస్ఫోటనం మరియు 800% ప్రభుత్వ సౌకర్యాలను ఉపయోగిస్తున్నారని కానీ, ప్రభుత్వానికి కేవలం 0.1% పన్ను మాత్రమే కడుతున్నారని కానీ నిరూపించటానికి ఎటువంటి ఆధారాలు లేవు. భారత ప్రభుత్వం నేర గణాంకాలు, పన్ను సంబంధిత డేటాను మతం ఆధారంగా విడుదల చేయదు. కావున, పోస్ట్‌లో చేసిన క్లెయిమ్ తప్పు.
పోస్టులో చేస్తున్న క్లెయిమ్ వెనుక ఎంత నిజం ఉందో తెలుసుకోవటానికి, అందులో చెప్తున్న ఆయా గణాంకాల గురించి ఇంటర్నెట్లో వెతుకగా, మాకు దొరికిన సమాచారం ఇది:
నేరాల్లో ముస్లింల వాటా:
నేషనల్ క్రైమ్ రికార్డ్స్ బ్యూరో (NCRB) భారతదేశంలో నేర గణాంకాలని సేకరించే నోడల్ ఏజెన్సీ. ఈ గణాంకాలను మతాల వారీగా NCRB విడుదల చెయ్యదు. NCRB తన వెబ్‌సైట్‌లో ‘క్రైమ్ ఇన్ ఇండియా 2021’(ఇక్కడ) నివేదికను విడుదల చేసింది. ఈ నివేదికలో, నేరాన్ని నమోదు చేయడానికి మతాన్ని ఒక ప్రామాణంగా వారు ఉపయోగిస్తున్నట్లు పేర్కొనలేదు. చాప్టర్ 3- ‘మహిళలపై నేరం’లో కూడా ఏ మతానికి సంబంధించిన ప్రస్తావన లేదు.
అంతకుముందు, 2016-18లో 84,374 రేప్‌లలో 81000 ముస్లింలు పాల్పడ్డారని 2019లో ఒక క్లెయిమ్ ఇంటర్నెట్లో వైరల్ అవ్వగా ఆ సమాచారం తప్పు అని ఫ్యాక్ట్లీ ఒక ఫాక్ట్ చెక్ ఆర్టికల్ ప్రచురించింది.
NCRB సేకరించిన డేటా (16 మార్చ్ 2022 వరకు ఇది అప్డేట్ చెయ్యబడింది) ప్రకారం, అండర్ ట్రయల్ ఖైదీలలో 67.01% పైగా హిందువులు ఉండగా దాదాపు 19.57% మంది ముస్లింలు ఉన్నారు.
ముస్లింలు చెల్లిస్తున్న పన్ను యొక్క వాటా:
భారత దేశంలో రెండు రకాల పన్నులు ఉన్నాయి; ఒకటి ప్రత్యక్ష పన్ను, మరొకటి పరోక్ష పన్ను. భారత ప్రభుత్వం మతం ఆధారంగా ప్రత్యక్ష లేదా పరోక్ష పన్ను డేటాను విడుదల చేయదు. ఆదాయపు పన్ను శాఖ(Income Tax Department) ప్రత్యక్ష పన్ను (Direct Tax) వసూళ్ల గణాంకాలను విడుదల చేస్తుంది, అయితే ఇవి కూడా మతం ఆధారంగా ఉండవు. ఆదాయపు పన్ను రిటర్న్ గణాంకాలలో (Income Tax Return statistics) అనుసరించే పద్దతిలో కూడా ఏ మత పరమైన డేటా విడుదల చేయరు. వస్తువులు మరియు సేవల పన్ను (Goods and Services Tax (GST))కి సంబంధించిన డేటా కూడా మత ఆధారంగా ఉండదు.
గతంలో, భారతదేశంలో సిక్కులు 33% ఆదాయపు పన్నును చెల్లిస్తున్నారు అని ఒక క్లెయిమ్ 2019లో వైరల్ అయినప్పుడు అని నిజం కాదు అని ఫ్యాక్ట్లీ ఒక కథనం ప్రచురిరొంచింది. దాన్ని మీరు ఇక్కడ చదవచ్చు.
చివరిగా, భారత ప్రభుత్వం మతం ఆధారంగా నేర గణాంకాలు మరియు పన్ను సంబంధిత డేటాను విడుదల చేయదు.

created: August 8, 2023


text:
మసీదు, మదరసాలకు సంబంధించి భారత ప్రభుత్వం ఈ కొత్త చట్టం తీసుకురాలేదు - FACTLY
Sai Krishna Muthyanolla
November 11, 2021
మసీదు, మదరసాలలో ఏదైనా నష్టం కలిగిస్తే అని చెప్తూ, దానికి సంబంధించి భారత ప్రభుత్వం ఒక ప్రకటన చేసిందని ఒక వీడియోతో ఉన్న పోస్టును బాగా షేర్ చేస్తున్నారు. ఐపీసీ సెక్షన్ 427 మరియు ఒక కొత్త చట్టం (1985) కింద బుక్ చేసి మూడు సంవత్సరాలు శిక్ష వేస్తారని అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: మసీదు, మదరసాల కోసం భారత ప్రభుత్వం తెచ్చిన కొత్త చట్టం.
ఫాక్ట్ (నిజం): అటువంటి కొత్త చట్టం ఏది రాలేదు. ఐపీసీ 427 ప్రకారం దుష్ప్రవర్తనకు పాల్పడి, తద్వారా రూ. 50 లేదా అంతకంటే ఎక్కువ మొత్తంలో నష్టం లేదా నష్టం కలిగించే వ్యక్తులు ఈ సెక్షన్ కింద రెండు సంవత్సరాల జైలు శిక్ష మరియు/లేదా జరిమానాతో శిక్షించబడతారు. దీనికి మసీదు, గుడి, చర్చి అని సంబంధం లేదు. ప్రజా ఆస్తి నష్ట నిరోధక చట్టం (The Prevention of Damage To Public Property Act, 1984) ప్రకారం, మసీదులకు మాత్రమే కాకుండా ఏదైనా ప్రభుత్వ ఆస్తికి నష్టం కలిగించినందుకు నేరస్థులను శిక్షించడం గురించి ఈ చట్టం మాట్లాడుతుంది. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, భారత ప్రభుత్వం ఇటువంటి ఒక కొత్త చట్టం తీసుకొచ్చినట్టు ఎక్కడా కూడా ఎటువంటి సమాచారం లేదు. భారత ప్రభుత్వం ఇటువంటి ఒక ప్రకటన విడుదల చేసినట్టు వార్తాపత్రికలు కూడా ప్రచురించలేదు. లోక్‌సభ వెబ్సైటులో కూడా కీ వర్డ్స్‌తో వెతకగా అలాంటి చట్టం వచ్చినట్టుగా ఆధారాలు దొరకలేదు.
ఐపీసీ సెక్షన్ 427
ఐపీసీ సెక్షన్ 427 ప్రకారం దుష్ప్రవర్తనకు పాల్పడి, తద్వారా రూ. 50 లేదా అంతకంటే ఎక్కువ మొత్తంలో నష్టం కలిగించే వ్యక్తులు ఈ సెక్షన్ కింద రెండు సంవత్సరాల జైలు శిక్ష మరియు/లేదా జరిమానాతో శిక్షించబడతారు. దీనికి మసీదు, గుడి, చర్చి అని సంబంధం లేదు.
The Prevention of Damage To Public Property Act, 1984
ప్రజా ఆస్తి నష్ట నిరోధక చట్టం (The Prevention of Damage To Public Property Act, 1984) 1984లో అమల్లోకి వచ్చింది. అయితే, పోస్టులో తప్పుగా ‘1985’ అని ఉంది. ప్రభుత్వ ఆస్తికి నష్టం కలిగించినందుకు విధించే శిక్షల యొక్క నిబంధనలు ఈ చట్టంలో ఉన్నాయి. చట్టం ప్రకారం, ప్రభుత్వ ఆస్తి అనేది కేంద్ర ప్రభుత్వం (రాష్ట్ర ప్రభుత్వమైనా, కార్పొరేషన్ అయినా) ఆధీనంలో ఉన్నా లేదా నియంత్రణలో ఉన్నా, ప్రజా ఆస్తిగా (public property) నిర్వచించబడుతుంది. ఈ ఆస్తికి నష్టం చేస్తే కనీసం ఒక సంవత్సరం జైలు శిక్ష లేదా జరిమానా విధించబడుతుంది. ఈ చట్టం ద్వారా బెయిల్ తీసుకోటానికి ఆస్కారం ఉంది. ఈ చట్టం మసీదుల గురుంచి కాదు,  ఏదైనా ప్రభుత్వ ఆస్తికి నష్టం కలిగించినందుకు నేరస్థులను శిక్షించడం గురించి ఈ చట్టం మాట్లాడుతుంది.
ఆగష్టు 2021లో, ఇదే పోస్ట్ యొక్క క్లెయిమ్ రాజస్థాన్‌లో (సోషల్ మీడియాలో) బాగా షేర్ అవడంతో, రాజస్థాన్ పోలీస్ వారు తమ అధికారిక ట్విట్టర్ అకౌంట్ ద్వారా ఇది ఫేక్ అని నిర్ధారించారు. లోకేష్ శర్మ, రాజస్థాన్ ముఖ్యమంత్రి దగ్గర పని చేసే అధికారి, ఈ యొక్క క్లెయిమ్ ఫేక్ అని ట్వీట్ చేసారు.
🚨#FakeNews Alert⚠~
कुछ समय से शरारती तत्वों द्वारा आमजन को गुमराह करने के उद्देश्य से एक मैसेज #SocialMedia पर वायरल हो रहा है जो की मिथ्या एवं भ्रामक है।
हमारा आपसे निवेदन है ऐसे किसी भी मैसेज को आगे फॉरवर्ड न करे। इस तरह के दुष्प्रचार करने पर कानूनी कार्रवाई की जा सकती है। pic.twitter.com/Qo03EW7t7t
చివరగా, మసీదు, మదరసాలకు సంబంధించి భారత ప్రభుత్వం ఈ కొత్త చట్టం తీసుకురాలేదు.

created: November 11, 2021


text:
2019 ఎన్నికల్లో ఇజ్రాయెల్ సైబర్ సంస్థ జోక్యం చేసుకుందని గార్డియన్ పత్రిక రిపోర్ట్ చేయలేదు. - FACTLY
Sai Krishna Muthyanolla
February 22, 2023
భారత్‌లో 2019లో జరిగిన ఎన్నికల్లో EVM హ్యాకింగ్ జరిగినట్టు ఒక ఇజ్రాయెల్ గూడచార సంస్థ తెలిపిందని, UKకి చెందిన ది గార్డియన్ పత్రిక ఒక వార్త ప్రచురించినట్టు చెప్తున్న పోస్ట్ ఒకటి సోషల్ మీడియాలో షేర్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: భారత్‌లో 2019లో జరిగిన ఎన్నికల్లో ఒక ఇజ్రాయెల్ గూడచార సంస్థ EVM హ్యాకింగ్ చేసినట్టు ది గార్డియన్ రిపోర్ట్ చేసింది.
ఫాక్ట్(నిజం):  ‘టీమ్ జార్జ్’ సంస్థ తమ సైబర్ సేవలు అందించిన దేశాలలో భారత్ కూడా ఒకటని మాత్రమే ది గార్డియన్ పత్రిక తెలిపింది. టీమ్ జార్జ్’ సంస్థ భారత ఎన్నికల్లో (2019) జోక్యం చేసుకున్నట్టు చెప్పలేదు. ఐతే ఈ సేవలు ఎక్కువగా వాణిజ్య వివాదాలకు సంబంధించి ఫేక్ సోషల్ మీడియా ప్రచారాలు నిర్వహించిందని ది గార్డియన్ రిపోర్ట్ చేసింది. కాకపోతే సంస్థ భారత్‌లో ఈ సేవలను ఎవరికి అందించిందో (ఎన్నికలు/రాజకీయ పార్టీలు/ప్రైవేటు కంపెనీలు) అన్న విషయం మాత్రం స్పష్టం చేయలేదు. కావున పోస్టు ద్వారా చెప్పేది తప్పుదోవ పట్టిస్తుంది.
వివిధ దేశాలలోని 30 వార్తా సంస్థలకు చెందిన ఒక జర్నలిస్ట్‌ల కన్సార్టియం ఇజ్రాయెల్‌కు చెందిన ‘టీమ్ జార్జ్’ అనే ఒక రహస్య కంపెనీపై ఒక అండర్ కవర్ ఇన్వెస్టిగేషన్ చేసింది. UKకి చెందిన ది గార్డియన్ పత్రిక ఈ ఇన్వెస్టిగేషన్‌కు సంబంధించి ఒక కథనాన్ని పబ్లిష్ చేసింది. 2017లో హత్య చేయబడ్డ గౌరీ లంకేష్ పని నుండి ప్రేరణ పొంది ఈ ఇన్వెస్టిగేషన్ చేసినట్టు ది గార్డియన్ పేర్కొంది.
ఈ కథనం ప్రకారం ‘టీమ్ జార్జ్’ అనే ఇజ్రాయెల్ సంస్థ 30కి పైగా దేశాల ఎన్నికల్లో జోక్యం చేసుకున్నట్టు తెలుస్తుంది. హ్యాకింగ్, తప్పుడు సమాచారం వ్యాప్తి చేయడం, మొదలైన పద్ధతులలో ఆయా దేశాల ఎన్నికలను ప్రభావితం చేసినట్లు అందులో పేర్కొంది.
‘టీమ్ జార్జ్’ సంస్థను తాల్ హనాన్ అనే 50 ఏళ్ల మాజీ ఇజ్రాయెల్ స్పెషల్ ఫోర్స్ ఆపరేటివ్ నడుపుతున్నారు. Advanced Impact Media Solutions (AIMS) అనే ఒక అధునాతన సాఫ్ట్వేర్ ద్వారా సోషల్ మీడియాలో ఫేక్ ప్రొఫైల్స్ రూపొందించడం, బాట్స్ మొదలైనవి ఉపయోగించి ప్రజల అభిప్రాయాన్ని మార్చడం ద్వారా ఈ సంస్థ పలు దేశాల ఎన్నికల్లో జోక్యం చేసుకుందని రిపోర్ట్స్ ఉన్నాయి.  పలు దేశాల ఇంటలిజెన్స్ ఏజెన్సీలు, ప్రైవేటు కంపెనీలు మరియు రాయకీయ పార్టీలకు తాను పని చేసినట్టు తాల్ హనాన్ పేర్కొన్నాడు. తాము ఎలా పని చేస్తామో చెప్పే క్రమంలో పలు దేశాలలోని కొందరు ప్రముఖుల అకౌంట్స్ హ్యాక్ చేసి చూపించినట్టు ది గార్డియన్ తమ కథనంలో రాసుకొచ్చింది.
ఐతే ఈ కథనంలో ఎక్కడ కూడా ‘టీమ్ జార్జ్’ సంస్థ భారత ఎన్నికల్లో (2019) జోక్యం చేసుకున్నట్టు చెప్పలేదు. కాకపోతే ఈ సంస్థ తమ సైబర్ సేవలు అందించిన దేశాలలో భారత్ కూడా ఒకటని తెలిపింది.
ఐతే ఈ సేవలు ఎక్కువగా వాణిజ్య వివాదాలకు సంబంధించి ఫేక్ సోషల్ మీడియా ప్రచారాలు నిర్వహించిందని ది గార్డియన్ రిపోర్ట్ చేసింది. ఇకపోతే  ‘టీమ్ జార్జ్’ సంస్థ భారత్‌లో ఈ సేవలను ఎవరికి అందించిందో (ఎన్నికలు/రాజకీయ పార్టీలు/ప్రైవేటు కంపెనీలు) అన్న విషయం మాత్రం స్పష్టం చేయలేదు. ఈ ఈ ఇన్వెస్టిగేషన్‌కు సంబంధించి ది గార్డియన్ రిపోర్ట్ చేసిన మరిన్ని కథనాలు ఇక్కడ చూడొచ్చు.
ఈ ఇన్వెస్టిగేషన్‌కు సంబంధించిన వార్తను రిపోర్ట్ చేసే క్రమంలో కొన్ని తెలుగు పత్రికలు ‘టీమ్ జార్జ్’ సంస్థ భారత ఎన్నికల్లో జోక్యం చేసుకున్నట్టు తప్పుగా రిపోర్ట్ చేసాయి. పోస్టులో చేస్తున్న క్లెయిమ్ ఇలాంటి వార్త కథనాల నుండి సేకరించి ఉండవచ్చు.
చివరగా, 2019 ఎన్నికల్లో ఇజ్రాయెల్ సైబర్ సంస్థ జోక్యం చేసుకుందని ది గార్డియన్ రిపోర్ట్ చేయలేదు.

created: February 22, 2023


text:
ఆంధ్రప్రదేశ్ ముఖ్యమంత్రి జగన్ మోహన్ రెడ్డి అవినీతిలో నాలుగో స్థానంలో ఉన్నాడంటూ ది గార్డియన్ ఎటువంటి కథనాన్ని ప్రచురించలేదు - FACTLY
Sai Krishna Muthyanolla
March 31, 2021
ది గార్డియన్ పత్రిక ప్రకారం రాజకీయ నాయకుల కుమారుల అవినీతికి సంబంధించిన లిస్టులో ఆంధ్రప్రదేశ్ ముఖ్యమంత్రి జగన్ మోహన్ రెడ్డి నాలుగో స్థానంలో ఉన్నాడని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ది గార్డియన్ పత్రిక ప్రకారం రాజకీయ నాయకుల కుమారుల అవినీతికి సంబంధించిన లిస్టులో ఆంధ్రప్రదేశ్ ముఖ్యమంత్రి జగన్ మోహన్ రెడ్డి నాలుగో స్థానంలో ఉన్నాడు.
ఫాక్ట్ (నిజం): రాజకీయ నాయకుల కుమారుల అవినీతికి సంబంధించిన లిస్టులో ఆంధ్రప్రదేశ్ ముఖ్యమంత్రి జగన్ మోహన్ రెడ్డి నాలుగో స్థానంలో ఉన్నాడని చెప్తూ ది గార్డియన్ ఎటువంటి కథనాన్ని ప్రచురించలేదు. ఇదే విషయం మేము వారిని మెయిల్ ద్వారా సంప్రదించిగా ఈ కథనం తాము రాయలేదని స్పష్టం చేసారు. పైగా పోస్టులోని కథనంలో వాడిన ఫాంట్ మరియు లేఔట్ స్టైల్ కి తమ సంస్థ రాసే కథనాలలో వాడే స్టైల్ కి చాలా వ్యత్యాసం ఉందని తెలిపింది. ఇదే విషయం ది గార్డియన్ రాసిన కథనాలను పోస్టులోని కథనంతో పోల్చినప్పుడు స్పష్టంగా అర్ధమవుతుంది. కావున పోస్టు ద్వారా చెప్పేది తప్పు.
ఈ విషయానికి సంబంధించి గూగుల్ లో కీవర్డ్ సెర్చ్ చేయగా పోస్టులో చెప్తున్నట్టు ది గార్డియన్ పత్రిక జగన్ మోహన్ రెడ్డి అవినీతిపరుడని రాసిన పత్రికా కథనం ఏది మాకు కనిపించలేదు. ఒక వేల గార్డియన్ లాంటి పత్రిక ఈ వార్తని ప్రచురించి ఉంటే భారత మీడియా కూడా ఈ విషయాన్నీ ప్రచురించేది. కాని ఇలాంటి వార్తా కథనం గాని లేదా వీడియో రిపోర్ట్ గాని మాకు లభించలేదు.
ఈ వార్త గురించి స్పష్టత కోసం FACTLY ‘ది గార్డియన్’ ని మెయిల్ ద్వారా సంప్రదించగా, ఈ కథనం తమ సంస్థ రాయలేదని, ఇలాంటి కథనం ఏది తమ వెబ్సైటులో లేదని స్పష్టం చేసారు. పైగా పోస్టులోని కథనం తమ సంస్థ రాసిన కథనంలా లేదని తెలుపుతూ పోస్టులోని కథనం యొక్క ఫాంట్ మరియు లేఔట్ తమ కథనాలకు పూర్తి భినంగా ఉందని అన్నారు. ఉదాహారణకి, పోస్టులోని కథనంలో ‘MohanReddy’ అని రాసి ఉందని, కాని తమ సంస్థ రాసే కథనాలలో ‘Mohan Reddy’ అని రాస్తాం అని తెలిపారు.
2012లో ది గార్డియన్ రాసిన ఒక కథనంలో జగన్ మోహన్ రెడ్డి పేరుని మెయిల్ లో చెప్పినట్టు ‘Mohan Reddy’ అని రాసి ఉండడం గమనించొచ్చు. పైగా రెండు కథనాలను పోల్చినప్పుడు రెండు కథనాలలో ఉన్న ఫాంట్స్ లో కూడా వ్యత్యాసం గమనించొచ్చు. ది గార్డియన్ రాసే కథనాలలో వాడే ఫాంట్స్, పేజీ లేఔట్స్ మరియు ఇతర సమాచరం ఇక్కడ చూడొచ్చు.
చివరగా, ఆంధ్రప్రదేశ్ ముఖ్యమంత్రి జగన్ మోహన్ రెడ్డి అవినీతిలో నాలుగో స్థానంలో ఉన్నాడంటూ ది గార్డియన్ ఎటువంటి కథనాన్ని ప్రచురించలేదు.


text:
హత్రాస్ బాధితురాలి తండ్రిని హత్య చేసింది గౌరవ్ శర్మ అనే నిందితుడు, పోలీసులు కాదు - FACTLY
Sai Krishna Muthyanolla
March 3, 2021
కూతురుని వేధిస్తున్నారని కేసు పెట్టినందుకు తండ్రిని కాల్చి చంపేసిన యూపి లోని హత్రాస్ పోలిసులు, అంటూ సోషల్ మీడియాలో ఒక వీడియో షేర్ అవుతుంది. తన తండ్రిని అన్యాయంగా చంపారని, తనకు న్యాయం చేయాలనీ ఒక మహిళ ప్రాధేయపడుతున్న దృశ్యాలని ఈ వీడియోలో చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: కూతురుని వేధిస్తున్నారని కేసు పెట్టినందుకు తండ్రిని కాల్చి చంపిన హత్రాస్ పోలిసులు.
ఫాక్ట్ (నిజం): ఈ వీడియోలో ప్రాధేయపడుతున్న మహిళ తండ్రిని గౌరవ్ శర్మ అనే వ్యక్తి 01 మార్చ్ 2021 నాడు కాల్చి చంపాడు. వీడియోలో కనిపిస్తున్న అమ్మాయి తండ్రి అమ్రిష్, తన కూతురిని గౌరవ్ శర్మ లైంగికంగా వేదిస్తున్నాడని 2018లో కేసు పెట్టాడు. బెయిల్ మీద బయటికొచ్చిన గౌరవ్ శర్మ 01 మార్చి 2021 నాడు అమ్రిష్ ని కాల్చి చంపేసాడు. ఈ హత్య హత్రాస్ పోలీసులు చేయలేదు. కావున, పోస్టులో చేస్తున్న క్లెయిమ్ తప్పు.
ఈ వీడియోకి సంబంధించిన వివరాల కోసం గూగుల్ లో ‘ Hathras victim father killed’ అనే కీ  పదాలతో వెతికితే, ఈ ఘటనకు సంబంధించిన వివరాలను రిపోర్ట్ చేస్తూ ‘The Times of India’ ఆర్టికల్ పబ్లిష్ చేసినట్టు తెలిసింది. ఉత్తర ప్రదేశ్ రాష్ట్రంలోని హత్రాస్ లో తన కూతురిని లైంగికంగా వేదిస్తున్నాడని ఒక తండ్రి కేసు పెట్టినందుకు అతన్ని నిందితుడు కాల్చి చంపినట్టు ఈ ఆర్టికల్ తెలిపింది. తన తండ్రి చావుకు కారణమైన వ్యక్తులని అరెస్ట్ చేయాలని  బాధితురాలు పోలీసులని, ప్రజలని ప్రాధేయపడుతున్న వీడియో ఇదని ఆర్టికల్ లో తెలిపారు. ఈ వీడియోలో నిందితుడి పేరు గౌరవ్ శర్మ అని ఆ మహిళ చెప్పడం గమనించవచ్చు.
ఈ ఘటనకు సంబంధించిన పూర్తి వివరాలని రిపోర్ట్ చేస్తూ పబ్లిష్ అయిన న్యూస్ ఆర్టికల్స్ ని ఇక్కడ, ఇక్కడ చూడవచ్చు. అమ్రిష్ అనే వ్యక్తి, తన కూతురిని గౌరవ్ శర్మ అనే వ్యక్తి లైంగికంగా వేధిస్తున్నాడని 2018లో కేసు పెట్టినట్టు ఆర్టికల్స్ లో తెలిపారు. ఈ కేసులో శిక్ష అనుభవించిన గౌరవ్ శర్మ, బెయిల్ మీద బయటికొచ్చి అమ్రిష్ ని చంపేసినట్టు ఆర్టికల్ లో తెలిపారు. ఈ ఘటన 01 మార్చి 2021 నాడు హత్రాస్ సమీపంలోని నౌజార్పుర్ గ్రామంలో చోటుచేసుకుంది. ‘ANI’ ఈ ఘటనకు సంబంధించిన వివరాలని ట్వీట్ చేసింది. ఈ హత్యకు సంబంధించిన వివరాలని ప్రముఖ తెలుగు ఛానెల్స్ కూడా రిపోర్ట్ చేసాయి. అవి ఇక్కడ, ఇక్కడ చూడవచ్చు.
ఈ కేసులో నిందితుడైన ఒక వ్యక్తిని ఇప్పటికే అరెస్ట్ చేసినట్టు హత్రాస్ పోలీస్ ట్వీట్ చేసారు. ఈ కేసుకి సంబంధించిన వివరాలని తెలుపుతూ హత్రాస్ SP ఒక వీడియో రిలీజ్ చేసారు. ఈ వివరాల ఆధారంగా వీడియోలో ప్రాధేయపడుతున్న మహిళ తండ్రిని హత్రాస్ పోలీసులు చంపలేదని ఖచ్చితంగా చెప్పవచ్చు.
थाना सासनी क्षेत्र के ग्राम नौजरपुर में घटित घटना में पुलिस द्वारा त्वरित कार्यवाही करते हुये 01 नामजद हत्यारोपी ललित शर्मा पुत्र सन्तोष शर्मा को गिरफ्तार कर पुलिस द्वारा आवश्यक वैधानिक कार्यवाही की जा रही है। शेष अभियुक्तों की भी शीघ्र ही गिरफ्तारी की जायेगी। @dgpup @Uppolice pic.twitter.com/9Le9176gHq
చివరగా, హత్రాస్ లో కూతురిని వేధిస్తున్నాడని కేసు పెట్టినందుకు తండ్రిని చంపేసింది గౌరవ్ శర్మ అనే నిందితుడు, పోలీసులు కాదు.


text:
ఉజ్జయినిలో మహాకాళి సవారికి సంబంధించి అనుచిత వ్యాఖ్యలు చేశారని ఒక యువకుడిని కొడుతున్న వీడియోని తప్పుడు కథనంతో షేర్ చేస్తున్నారు - FACTLY
Sai Krishna Muthyanolla
August 4, 2023
మధ్యప్రదేశ్ రాష్ట్రం ఉజ్జయిని నగరంలో ఒక హిందూ యువకుడిని ముస్లింలు దారుణంగా కొట్టి చంపేసిన దృశ్యాలంటూ సోషల్ మీడియాలో ఒక వీడియో షేర్ అవుతోంది. హిందూ యువకుడిని కొట్టుకుంటూ ముస్లిం ప్రాంతంలోకి లాక్కొని వెళ్తుంటే, ఆ యువకుడి తల్లి దాడి చేస్తున్న ముస్లింలను ప్రాధేయపడుతున్న దృశ్యాలంటూ ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: మధ్యప్రదేశ్ రాష్ట్రం ఉజ్జయిని నగరంలో ఒక హిందూ యువకుడిని ముస్లింలు దారుణంగా కొట్టి చంపేసిన దృశ్యాలు.
ఫాక్ట్ (నిజం): ఉజ్జయిని నగరంలోని మిర్చి నాల వీధిలో ద్విచక్ర వాహనంపై  వెళుతున్న ఒక ముస్లిం ఫిజియోతెరపిస్ట్ మహిళను ఇద్దరు హిందూ యువకులు రోడ్డుపై ఆపి, ఆమెతో అసభ్యంగా ప్రవర్తించి, ఆమెను కొట్టినట్టు పలు వార్తా సంస్థలు రిపోర్ట్ చేశాయి. అయితే, ఈ ఘటనకు సంబంధించి ముస్లింలు ఖరాకువా పోలీస్ స్టేషన్ ఎదుట ధర్నా చేస్తున్న వేళ, ఒక యువకుడు ‘మహాకాళి సవారి’కి సంబంధించి కొన్ని వ్యాఖ్యలు చేశారు. ఆ వీడియో సోషల్ మీడియాలో వైరల్ అవడంతో హిందూ వర్గానికి చెందిన వ్యక్తులు పోలీసు స్టేషన్‌కు చేరుకొని ఆ యువకుడిని కొట్టినట్టు తెలిసింది. పోస్టులో తెలుపుతున్నట్టు ఈ ఘటనలో ముస్లింలు హిందూ యువకుడిని కొట్టి చంపలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో క్లెయిమ్ చేస్తున్న వీడియో కోసం కి పదాలను ఉపయోగించి వెతికితే, ఇవే దృశ్యాలు కలిగిన వీడియోని ‘Peoples Samachar’ వార్తా సంస్థ ఇటీవల ట్వీట్ చేసినట్టు తెలిసింది. ఉజ్జయినిలో ముస్లిం బాలిక వేధింపు కేసులో ధర్నా జరుగుతున్న వేల ఒక యువకుడు ‘మహాకాళి సవారి’కి సంబంధించి చేసిన వ్యాఖ్యలు సోషల్ మీడియాలో వైరల్ అవడంతో, మరొక వర్గానికి చెందిన వారు ఎస్పీ ఆఫీసుకి వచ్చి నిరసన చేపట్టరాని ఈ ట్వీట్లో తెలిపారు. దీనికి సంబంధించి పోలిసు వారు కేసు నమోదు చేశారని, ఆ యువకుడు తరువాత క్షమాపణ చెప్పినట్టు ఈ వార్తా సంస్థ రిపోర్ట్ చేసింది.
#उज्जैन : मुस्लिम युवती के साथ छेड़छाड़ के मामले पर चर्चा के दौरान एक युवक ने कर दी #महाकाल_सवारी पर टिप्पणी, वीडियो वायरल होते ही दूसरे पक्ष के लोग भी हो गए SP ऑफिस में जमा। पुलिस ने किया केस दर्ज, युवक ने मांगी माफी; देखें VIDEO#MPNews @MPPoliceDeptt @CMMadhyaPradesh… pic.twitter.com/LVr0701lZU
అయితే, ఈ ఘటనకు సంబంధించి అనేక వార్తా సంస్థలు పబ్లిష్ చేసిన ఆర్టికల్స్‌లోని సమాచారం పై  జర్నలిస్ట్ తెలిపిన సమాచారానికి వేరుగా ఉంది. 28 జులై 2023 నాడు ఉజ్జయిన్ నగరంలోని మిర్చి నాల వీధికి చెందిన 29 ఏళ్ల  ముస్లిం మహిళ  ఫిజియోథెరపిస్ట్  తన అమ్మతో కలిసి స్కూటీపై వెళ్తుండగా, హితేష్ బడ్వాయ అనే వ్యక్తి, వారి వాహనాన్ని ఆపి, ముస్లిం మహిళతో వాగ్వాదానికి దిగినట్టు పలు వార్తా సంస్థలు రిపోర్ట్ చేశాయి. ఈ ఘటనలో హిందూ యువకులు తన స్కూటీ తాళాలు తీసుకొని, తనని వేధించినట్టు బాధిత మహిళ ట్వీట్ కూడా పెట్టింది. బాధితురాలు కేకలు వేయడంతో ఆ మహిళ ఉండే ప్రాంతంలో నివసించే తౌఫిక్ ఖాన్ అనే వ్యక్తి, మహిళను వేధిస్తున్న హిందూ యువకులను అడ్డుకొనేందుకు ప్రయత్నించాడు. కానీ, హితేష్ బడ్వాయ తన సహాచారులతో కలిసి తౌఫిక్ ఖాన్‌ను చితకబాదారు. ఈ విషయాన్ని రిపోర్ట్ చేస్తూ పలు వార్తా సంస్థలు పబ్లిష్ చేసిన ఆర్టికల్స్‌ని ఇక్కడ, ఇక్కడ మరియు ఇక్కడ చూడవచ్చు.
ఈ వీడియోకి సంబంధించి ఉజ్జయిన్ రిపోర్టర్ ఒకరు ‘Quint’ వార్తా సంస్థతో మాట్లాడారు. ముస్లిం యువతిపై జరిగిన దాడికి సంబంధించి ఎఫ్ఐఆర్ ఫైల్ చేయడానికి ముస్లిం కమ్యూనిటికి చెందిన చాలా మంది ఖరాకువా పోలీస్ స్టేషన్‌కు చేరుకొని ధర్నా చేశారని, ధర్నా చేసిన తరువాత నిందితుడిని పోలీసులు అరెస్ట్ చేశారని ఈ రిపోర్టర్ తెలిపారు. అయితే, ఈ ధర్నా జరిగే సమయంలో ఒక యువకుడు ‘మహాకాళి సవారి’కి సంబంధించి కొన్ని వ్యాఖ్యలు చేశారని, అతని వీడియో సోషల్ మీడియాలో వైరల్ అవడంతో హిందూ మతానికి చెందిన వ్యక్తులు పోలీస్ స్టేషన్‌కు చేరుకొని ఆవేశంతో ఆ యువకుడిని కొట్టినట్టు ఈ రిపోర్టర్ తెలిపారు.
ముస్లిం మహిళతో అసభ్యకరంగా ప్రవర్తించిన హిందూ యువకులను అరెస్ట్ చేసి, వారి ఇళ్లను కూల్చేయాలని ఆ ప్రాంతంలోని ముస్లింలు ఖరాకువా పోలీస్ స్టేషన్ ఎదుట 28 జులై 2023 నాడు రాత్రి నిరసన చేపట్టారు. ఈ ఘటనలో ఆరోపణలు ఎదుర్కొంటున్న ఇద్దరు నిందితులను పోలీసులు అరెస్ట్ చేశారు. ముస్లిం అమ్మాయిపై దాడికి పాల్పడినట్టుగా ఆరోపణలను ఎదుర్కొంటున్న హిందూ యువకులను ముస్లింలు కొట్టి చంపినట్టు ఎక్కడా రిపోర్ట్ అవలేదు. ఈ ఘటనకు సంబంధించిన ఎఫ్ఐఆర్ ప్రస్తుతం మధ్యప్రదేశ్ పోలీస్ వెబ్సైటులో అప్లోడ్ చేయలేదు. ఎఫ్ఐఆర్ అందుబాటులోకి వచ్చిన వెంటనే ఈ ఆర్టికల్‌ను అప్డేట్ చేస్తాము.
చివరగా, ఉజ్జయినిలో మహాకాళి సవారికి సంబంధించి అనుచిత వ్యాఖ్యలు చేశారని ఒక ముస్లిం యువకుడిని కొడుతున్న వీడియోని తప్పుడు కథనంతో షేర్ చేస్తున్నారు.

created: August 4, 2023